Жаҳонгир Муҳаммад: “Қувғин” романи | TURONZAMIN-Jahongir Muhammadning nashri\n-Айттирамиз! Айтмаса ҳам айттирамиз, -деди ва Крайнов енгил тортгандек кулиб юборди.\n-Нимага кулдинг? Бирор латифа эсингга тушди-ми? -сўради Каримов латифа эшитгиси келганини яширмай. Ёрдамчи ҳам дарров “ишга тушди”.\n-Бир кун уламолар подшоҳга қарши бош кўтаришибди. Подшоҳни майхўрликда, динсизликда айблашибди. Подшоҳ ҳеч нарсани билмагандек уламоларни зиёфатга чақирибди. Шарбат сувига шароб аралаштириб ҳаммасига ичирибди. Уламоларнинг кайфи чоғ бўлгач, улардан фатвога имзо сўрабди. Ҳаммаси бармоқ босибди. Фатвода “Биз уламолар майхўрлик қилиб, диндан юз ўгирдик. Гуноҳимизни ювиш учун подшоҳ ҳазратларига келдик. Ҳукми подшоҳ биз учун вожиб” деб ёзилган экан. Фатво дейилган бу нарса фитна эканлигидан хабардор бўлган уламолар подшоҳга ёлворибдилар, лекин у авф этмабди. Илоннинг бошини эзмасанг, заҳардан ўласан, деганларидек уларни тошбўрон қилдирибди…\n-Хўш, нима демоқчисан?\n-Зиёфатга оз вақт қолди. Борсангиз яхши бўларди. Шоирлар ҳам, ёзувчилар ҳам, мухолифат ҳам ўша ерда.\n-Мухолифатни ким чақиртирди?\n-Мен. Сиздан сўрамасдан гуноҳ қилдим.\n-Сенинг гуноҳинг доим фойда келтиради.\n-Мухолифат бошлиғи хорижда эди. Ҳеч гапдан хабари йўқ. Бугун депутатлар қилаётган ҳаракатларини унга ҳам сездиришди. “Қўллайман” деганмиш уларга.\n-Бу ёғи МХХникими?\n-Йўқ, ўзимизнинг службамиз бор. Кеча кечқурунгача МХХ ҳам Шукрулло тарафда эди. Агар бугун уни сизга юзма-юз қилмасам… Ҳа, майли, кейин гаплашамиз буни. Ҳозир эса зиёфатга бориб мухолифат раисини, шоирлару ёзувчиларни қўлга олиш керак. Юз депутатнинг минг бақиргани, уларнинг бир гапиргани…\n-Ақлли тулкисан. Биламан мени эмас, ўзингни ҳам ўйлайсан.\n-Иккаламизни ҳам ўртоқ…\n-Машинани чақир. Айтмасдан борамиз. Сен эса жиддийроқ шуғуллан, шарбат ва майнинг таъми қочмасин. Айниқса ана уларга қуюқроқ қориштиринглар…\n-Бу ёғидан кўнглингз тўқ бўлсин….\nКаримов кириб келганда зиёфатга таклиф қилинганлар уни оёқда туриб қаршиладилар. У қисқагина қилиб “Хуш келибсиз” нутқини гапирди-да қадаҳ кўтарди. “Куч” олиш учун кетма-кет икки қадаҳ конякни ичди-да, учинчисини қўлида сақлаб “керакли одамлар” ўтирган томонга юрди.\nЭркин Воҳидов ўрнидан туриб, Каримовга тавозе билан “Раҳмат, улуғ иш қилдингиз. Ватандошларимиз ўз она юртларига қадам босдилар. Тарих бу кунни алоҳида ёзгай” деди.\nКаримов ёнидагиларга ишорат этиб улгурмасдан стул олиб келишди. У Воҳидов билан академик Асқаровнинг ўртасига ўтирди ва мухолифат раиси Исо Холисга қўл узатди. Мезбонлар режага кўра уларни ёнма-ён ўтқазишганди.\n-Хуш келдингиз Исожон. Қалай Франция гўзал эканми?\n-Ҳар нарсадан хабарингиз бор,-деди дўриллаган овозда Исо Холис. -Нима бўлганда ҳам МХХнгиз яхши ишлайди. -Кейин у бир қўли билан оғзини юмиб хириллаб кулди.\nКаримов эса атрофга аланглаб, мухолифатнинг бошқа бир раисини қидирди. Кўринмади.\n-Раисдошингиз йўқми? -сўради Каримов Исо Холисдан.\n-Биримиз борган жойга иккинчимиз бормаймиз.\n-Ҳай, ҳай, раисдошлар ёнма-ён юриши керак эмасми?\n-Сиз билан ёнма-ён юришимиз мумкин, у билан асло, -дея масалага нуқта қўйган бўлди Исо Холис.\nЛекин Каримов ташаббусни ўз қўлига олмоқчи бўлди ва нуқтани ўзи қўйди.\n-Биз барибир бундан кейин Шавкат Темурни ҳам бирга даъват этамиз. Сизларни яраштира олмасак нима қилиб юрибмиз, шундай эмасми, Эркин ака?\n-Шундай, ҳазрат, шундай. Лекин наригиси бироз жанжалчироқ. Уни жанжалчиларга, Исожонни эса жанжалсевмасларга раис қилганмиз.\n-Демак, Шукрулло ака жанжалчи эканларда-а? -”Катта” аския қилган кишидек кулди. -Чунки бу киши ҳам у томонда.\n-Биз Сиз томондамиз, -деди Шукрулло ҳам аския оҳангида.\nКаримов бироз мухолифат ҳақида ўйлади. Наригиси жанжалчи бўлса ҳам пишиқ. МХХ яхши ишлади. Ораларини бузмаганида катта куч эдилар. Бунисини ҳам қўлга олиш осон эмас. Лекин алдаш мумкин. Содда. Дарров ишонади қўяди. Давлат раҳбари ёлғон гапирмайди, деб ўйлайди. Бундайларнинг бурнига ип солиб бошқариш мумкин. Фақат ипни уздирмаслик керак. Ип узилдими, кейин боғлатмайди.\nКаримов қўлига қадаҳни олди-да ўрнидан турди. Ғалағовур залга бир зумда сокинлик инди. Ёрдамчи микрофонни яқин келтирди.\n-Шу қадаҳни, айтайлик, халқимизнинг севимли ўғли, айтайлик, Эркин ака учун кўтаришни сўрайман. Барча ватандошлар унинг “Ўзбегим” деган шеърини ёддан билишади. Камина ҳам бир пайтлар, айтайлик, бу шеърни ўқиб, сизларни эслаб, кўзга ёш олганман. Умуман Эркин акамиз, айтайлик, каби инсонлар юз йилда бир туғилади. Исми Эркин, айтайлик, фикри эркин. Бу эркинлик Сизга, айтайлик, бизга муборак бўлсин!\nКаримов ўрнидан туриб қуллиқ қилиб турган Воҳидовни қучоқлаб, чўпиллатиб икки юзидан ўпди. Воҳидов қизариб кетди.\nКаримовнинг хаёлида эса ҳамон Исо Холис эди. У ҳам шундай мақтовга интиқ, деб ўйлади у. Ўрнимдан турганимда ўзи ҳақида гап бўлади, деб ўйлаганди, янглишди. Ҳозир, уни ҳам боплайман…\nКаримов хаёлидаги фикри лабига югургани учун яна ўрнидан турди.\n-Ёнимда яна бир ёш, жасоратли, мард, қўрқмас йигит бор. Келажак уники. Унинг учун ҳам қадаҳ кўтаришингизни илтимос қиламан.\nИсо Холис ўрнидан турмади. Каримов ҳам уни ўпмади. Аммо Исо Холис Каримовни ўпгиси келгандай унга эгилди. Каримов эса кўрмаганга олиб яна ўрнидан турди ва академик Асқаровни мақтай бошлади:\nУч-тўрт қадаҳдан кейин ҳамма “ўзи”га келиб қолди. Хорижлик ватандошларнинг кўпчилиги намозхон эди, зиёфатни тарк этишди. Одам ҳийла озайиб қолди. Бу орада Каримов ўрнидан туриб бошқаларнинг ҳам кўнглини олиш учун даврани бир айланиб келди.\n-Уччалангиздан битта илтимосим бор, -деди ва Исо Холисга энгашиб давом этти: -Эртага коммунистлар мени ағдармоқчи. Ука ёрдамингиз керак. Бир-икки соғлом йигитлар ҳам уларга қўшилган. Гапнинг пўст калласи бу тошкентликларнинг ўйини. Қўйнимда илон олиб юрган эканман, Шукр Раҳматович жойимни олмоқчи. Мен унга сайлов қилайлик, номзодингни қўй, ютиб чиқсанг, марҳамат, дедим, аммо кўнмади. Эртага сайлов ҳақида қонун қабул қиламиз. Кейин эркин сайлов ўтказамиз. Аслида бу жой сизнинг ҳаққингиз. Кўп курашдингиз. Халқ сизга овоз берса, мен маслаҳатчи бўлиб қоламан, ука, иқтисодни кўтариб бераман…\n-Коммунистлар дедингизми? -сўради Исо Холис.\n-Ҳа, Москва билан ҳам алоқалари бор. Кучни ўша ёқдан олишаяпти. Бизни сотишмоқчи.\n-Кўнглингиз тўқ бўлсин. Бир ҳамлада шаштларини синдираман. Осонликча бизни бука олишмайди, -деди Исо Холис.\nУ хориждан куни кеча қайтгани ва воқеалардан унча хабардор бўлмагани учун дарров “гирдоб”га тушди.\nАслида бугун депутат дўстларидан бири – Самандар унга телефон қилиб׃\n-Эртага Каримовга ҳужум қилаяпмиз. Сиз ҳам тайёргарлигингизни кўринг,- деганда, “Мен ҳамма вақт тайёрман” деб жавоб қилганди.\nДемак, Самандар ҳам тошкентликларнинг мусиқасига ўйнабди-да, аслида Шукрулло шум одам, кўп ўтириб-турганмиз у билан, мулойим бўлиб кўринади. Демак-ки, мақсади ҳокимиятни олиш экан. Йўқ, унга ишониб бўлмайди. У ер ости дунёси билан боғлиқ. Ҳаммамизни қуритади, деб ўйлади Исо Холис.\nБу орада Каримов Воҳидовни “овлаётган” эди. Воҳидовга қийин. Чунки унинг ўзи бу ишнинг бошида турганлардан бири. Миртемир билан ҳамма нарсани биргаликда келишиб олишганди. Бунинг устига бугун Шукруллонинг қўлини ҳам қисиб чиқди. Эртага мажлисда иккинчи бўлиб у, учинчи бўлиб Асқаров, кейин Миртемир сўзга чиқиши керак. Нима қилиш керак? Наҳотки ҳаммаси барбод бўлса?\n-Битта таклифим бор, -деди Воҳидов Каримовга. -Кечаси бўлса ҳам Шукр Раҳматовични чақириб, гаплашиб олинг. Уни кўндирсангиз олам гулистон. Биз эса сиз билан.\nКаримов яна уни қучоқлаб ўпди-да:\n-Илтимосингиз ёдимда. Биринчи қиладиган ишим сизни Лондонга элчи қилиб жўнатиш. Аммо сизни доимо ёнимда кўришни истардим. Нима қилайки, ёзадиган нарсаларим бор деяпсиз. Ёзишингиз керак. Бу олтин конларидан ҳам қиммат!\nАкадемикни қармоққа илдириш янада осон кечди. Унга институт очиб беришга ваъда қилди ва сўзини олди.\nКаримов улар билан ўпишиб хайрлашар экан, ҳамманинг кўзи шу томонда эди. Воҳидов, Исо Холис, Асқаров ўзларини мағрур тутиб турардилар…\nКаримов машинадан Шукрулло Мирсаидовнинг уйига сим қоқди.\n-Нега зиёфатга келмадингиз? -деди.\n-Сизга айтишмадими, бироз мазам қочиб турганди…\n-Мазани ушлаб турган нарсадан қочасиз-а?-дедию лекин “Ҳа, тулкилик қилаяпти”, деб ўйлади Каримов.\nАйни фикр Мирсаидовнинг ҳам хаёлидан кечди.Лекин сир бой бермади:\n-Бунинг устига эртага мажлис, ётиб қолмайин, дедим, -Мирсаидов гап нимадалигини билиш учун атайлаб “мажлис” калимасига урғу берди.\n-Мажлис деганини оз кўрдикми, жўра? -”Катта” жўшиб кетган кишидек гапира бошлади. У ҳар қанча ўзимни идора қилаяпман, деб ўйласа-да ичкиликнинг таъсири бор эди. -Иккаламиз ўтириб отамлашмаганимизга ҳам ойлар бўлди. Орамизга мушук оралади. Буларнинг думини боғлаб қўйдим. Сизни менга, мени сизга ёмонлашдан бошқа ишлари йўқ…\nДемак, ҳар нарсадан хабар топибди, деб ўйлади Мирсаидов. У Каримовни яхши билади. Оз эмас, кўп эмас ўттиз йилдан бери танийди. Қанча-қанча яхши ёмон кунларни бирга яшашди. У хабар топган бўлса, тамом, олдини олади. Бунга етарли маҳорати бор. Лекин мендан нима истаяпти?\n-Эртага эртароқ бораман, -деди Мирсаидов ниҳоят.\n-Эртаси қолдими? Соат ярим тундан ўтгани қачон эди? -дедию Каримов, демак у ҳам ухламабди, олдида одамлари бор, вақт ўтганини ҳам билишмабди, деб ўйлади. -Шукрулло, оғайни, гап бор, кўришишимиз керак, -деди лўнда қилиб.\n-Нима гап экан?\n-Телефонда бўлмайди, олтинчи қаватдаги ошхонада кутаман, тезроқ келинг! -деб Каримов телефон тугмасини босди. Машинаси аллақачон девонга етиб келганди. У “сакраб” тушди-да серрайиб турган миршабларга кўз қисиб лифтга минди. Бу кайфияти яхшилигининг аломати эди. Аммо негадир шошаётганди. Шу боис лифтнинг ”одими”га қаноат этмаётганди. Қўллари лифт эшигидаги тирқишда эди. Гуё лифт тўхтаганда у ҳам эшик очилишига кўмаклашса вақт ютадигандек… Нофила. Лифт бирдан тўхтаб қолди. Лип этиб чироқ ўчди. У нима қилишини билмай қолди. Зим-зиё қоронғулик бир зумда бошидан оёғига қадар сингди. Боши гувиллай бошлади, кўзи борми – йўқлигини ўзи ҳам сезмай қолди, оёқлари латтадек бўшашиб кетди. Кўкрагида нимадир пилдирай бошлади, кейин бу “дук-дук” белига кўчди ва у нимага шошаётганини англади. Ҳожатхонага етиб олиш туйғуси уни бошқараётганди.\nХайрият лифт қўзғалди. Олтинчи қаватда лифт эшиги очилганда у қаршисида ёрдамчиси, икки миршаб ва котибни кўрди. Улар ўзларини шошиб қолган, гуноҳкор киши қиёфасида кўрсатиш учун юзларини бужмайтириб, бошларини эгиб олишди.\n-Ҳамманг латтасан, бир тийинга арзимайсан?-бақирди у. -Йўқолинг кўзимдан. -У сочлари тўкилиб, боши ялтираб қолган котибни туртиб илгари юрди.\nҚабулхонада Олий Кенгаш раиси турганди.\n-Сен нима қилиб ўтирибсан? Лифт бузилганига мазза қилаяпсанми?\nРаис бошини эгди.\nКаримов хонасига кирдию ичкаридаги ҳожатхонага ўтди.\nРаис эса оёқда туриб қолди. Ярим соатлардан кейин Каримов ҳўл қўлини иякларига сурганча ичкаридан чиқди:\n-Нима, сен учун ҳали ҳам президентмиман?\n-Нега ундай деяпсиз?\n-Билмаганга оласан-а, мени хаёлингда бўшатиб қўйдингу мени сезмади деб ўйлайсанми? Нонкўр!\n-Ундай деманг оқсоқол…\n-Нима? Нима дединг? Ҳе, сени одам қилганни…\nКаримов бирдан раисга ҳамла қилиб, уни тепди. Раис ўзини эшик томонга отди.\n-Аба, Аба, -дея бақирганча эшикдан “учиб” чиқди. Каримов эса орқасидан қувиб борарди. Бинонинг нариги четига етганда раис зинапоядан пастга югурди. Каримов тўхтаб, сўкинишда давом этди. Оз масофага югурган бўлсада юраги билан ўпкаси гўё бўғзига келиб тиқилганди. Йўқ юраги бошининг орқа қисмига “кўчган” экан. Ўша ерда ура бошлади. У “уф-уф” дея ўзини сокинлатган бўлди-ю орқага қайтди. Қабулхонада ҳеч ким йўқ. Ҳамма қочиб қолганди.\n-Хоинлар, сотқинлар, мен кетсам ҳамманг ҳам кетасан, қўрқоқлар! -дея бақирди. Кейин хонасига кирмай ўртадаги кичик ошхонага ўтди. Унинг бу томонга ўтганини сезган Зелемхон Ҳайдаров оёқ учида эшик ёнига қадар юриб келди ва ичкарига бош суқди.\n-Конякни ол! -деди Каримов русчалаб.\nҲайдаров “лип” этиб ичкари кирди ва муз дўлобидан коняк ва шоколад қутисини олди. Аммо стол устида ҳам коняк ва шоколад турганди. У буни Каримовга айта олмасди. “Ол” дедими, олиши керак.\n-Қуй, -деди унга. -Ўзингга ҳам. Нега қўлинг қалтираяпти, ўтган сафар сенга қўрқма, дегандим. Яна қўрқаяпсан. Биламан, бу бинодан қувилишдан қўрқасан ва тўғри қиласан. Бўпти, сен учун ичамиз!\nКаримов ичиб бўлгач, қўлига шоколаддан олди-да ҳидлаб, яна жойига ташлади.\n-Миртемирни танийсанми?-сўради бирдан Каримов.\n-Ана унинг йўлига юраяпти, шекилли…\n-Шукрулло дейишга ҳам қўрқасан-а?\n-Жўрабековдан сўра у Миртемир билан гаплашдими? Нима бўлганда ҳам у эртага сўзга чиқмасин. Сўзга чиқадиган бўлса, уйидан бирор ҳодиса чиқаринглар, овора бўлсин. Уриб-пуриб юрманглар ўзини…\n-Бор, менга рапорт бериб тур. Ҳозир “ана у” келади, бу ёққа бошлагин….\n« США-Узбекистан Путин хочет строить союз »


Amazon сохта тақриз ёзган 1000 дан кўпроқ фрилансер устидан судга шикоят қилди\n20:16 / 17.10.2015\nAmazon компанияси сервисда жойлаштириш учун сохта тақризларни сотадиган 1000 дан кўпроқ одам устидан судга шикоят қилди. Компания шу тариқа ноинсоф йўллар билан ўз маҳсулотларига қизиқишни оширишга ҳаракат қиладиган сотувчиларга қарши курашишга ҳаракат қилмоқда.\nAmazon вакилларининг айтишича, компания Fiverr арзонбаҳо аутсорсинг биржасида сохта тақризлар ёзиш хизматини таклиф қилувчи фрилансерлар устидан судга даъво аризаси берди.\nКомпания ўзининг даъвосида “Бу тақризлар, уларнинг кам сондалигига қарамасдан, истеъмолчи ва сотувчиларга ва демак Amazon брендига ишончнинг йўқолишига сабаб бўлиши мумкин”, деб кўрсатди.\nКомпания вакиллари Fiverr фойдаланувчилари билан суҳбатни ҳамда бирор маҳсулотга “бешта юлдуз” қўйишга ваъда бериб, сотувчига маҳсулот учун ижобий тақриз ёзиб беришни таклиф қилганлардан сохта тақризларни харид қилишни ўз ичига олган батафсил тергов ўтказдилар.\nКомпания бунда Fiverr жавобгар эмаслиги, чунки унинг мавжудлиги асосий муаммони ҳал қилмаслигини аниқлаштириб ўтди. Шу билан бирга Fiverr вакили Маннинг Барринжер компания билан ҳамкорлик қилаётгани ҳақида маълум қилди: “Биз сайтдан бизнинг фойдаланиш шартларимизни бузувчи барча хизматларни олиб ташлаш борасида Amazon билан яқиндан ҳамкорлик қилмоқдамиз. Шунингдек, биз номақбул контент ҳақидаги барча хабарларга тезкорлик билан жавоб бермоқдамиз”.\nАввалроқ апрель ойида Amazon сохта тақризлар сотган бир нечта сайтларга ҳам қарши чоралар кўриб, улар устидан судга даъво аризаси берган эди.


Акциядор аввал корхона тасарруфига берилган дивидендларни унга тўлашлари тўғрисида ариза билан АЖга мурожаат қилди. «Акциядорлик жамиятлари ва акциядорларнинг ҳуқуқларини ҳимоя қилиш тўғрисида»ги Қонуннинг 51-моддасига кўра эгаси ёки эгасининг қонуний ҳуқуқий вориси ёхуд меросхўри томонидан уч йил ичида талаб қилиб олинмаган дивиденд акциядорларнинг умумий йиғилиши қарорига кўра жамият ихтиёрида қолади. Биз акциядорга ушбу дивидендларни тўлашга ҳақлимизми? Агар ҳақли бўлсак, бунда қандай ҳаракатларни бажаришимиз керак?\n– Акциядорлар умумий йиғилишининг қарорига асосан акциядорлик жамиятининг 3 йил мобайнида талаб қилиб олинмаган дивидендларни тўлаш бўйича мажбуриятлари ҳисобдан чиқарилади. Фуқаролик кодексининг 150-моддасида умумий даъво муддати 3 йил бўлиши назарда тутилган. Уларни ҳисоблаб чиқариш муддатлари ва тартиби тарафларнинг келишуви – ариза ёки акциядор билан акциядорлик жамияти ўртасидаги шартнома билан ўзгартирилиши мумкин эмас. Шу тариқа, 3 йил ўтганидан кейин акциядорлик жамиятида дивидендлар тўлаш бўйича мажбуриятлар мавжуд бўлмайди.\nАкциядор дивидендларни ундириш тўғрисида даъво билан судга мурожаат этишга ҳақли. ФКнинг 153-моддасига кўра бузилган ҳуқуқни ҳимоя қилиш талаби даъво муддатининг ўтганлигидан қатъи назар судда кўриб чиқиш учун қабул қилинади. Даъво муддати суд томонидан фақат низодаги тарафнинг суд қарор чиқаргунича берган аризасига мувофиқ қўлланади. Қўлланиш тўғрисида низодаги тараф баён қилган даъво муддатининг ўтиши суднинг даъвони рад этиш ҳақида қарор чиқариши учун асос бўлади. Олий суд Пленуми ва Олий хўжалик суди Пленумининг 3.10.2014 йилдаги 17/266-сон қўшма Қарори 25-бандига кўра эгаси ёки унинг қонуний ҳуқуқий вориси ёхуд меросхўри 3 йил давомида талаб қилиб олинмаган ва «Акциядорлик жамиятлари ва акциядорларнинг ҳуқуқларини ҳимоя қилиш тўғрисида»ги Қонуннинг1 51-моддаси тўртинчи қисмига мувофиқ акциядорлар умумий йиғилишининг қарори билан жамият тасарруфида қолдирилган дивидендларни ундириш тўғрисида даъво тақдим этган тақдирда судлар даъвони қондиришдан бош тортишлари керак, бундан ФКнинг 159-моддаси асосида даъво муддатини тиклаш ҳоллари мустасно. Унга кўра, башарти суд даъво муддатининг ўтказиб юборилганлиги сабабини узрли деб топса, бузилган ҳуқуқ ҳимоя қилиниши керак. Даъво муддатини ўтказиб юбориш сабаблари даъво муддатининг охирги 6 ойида, бу муддат 6 ойга тенг ёки ундан кам бўлса, даъво муддатида юз берган бўлса, улар узрли деб ҳисобланиши мумкин.\nБизнинг ҳолатимизда даъво муддати умумий даъво муддати – 3 йилга тенг. Агар ўтказиб юборишнинг узрли сабаби кейинги 6 ой ичида, яъни дивидендлар тўлаш тўғрисида қарор қабул қилингандан сўнг 2,5 йил ўтганидан кейин юз берган бўлса, суд даъво муддатини узайтириши мумкин. Агар даъво муддати 6 ойга тенг ёки ундан кам бўлса2, суд узрли сабаблар мавжуд бўлганда даъво муддатининг бутун муддати мобайнида муддат белгилайди.\n126.04.1996 йилдаги 223-I-сон, 6.05.2014 йилдаги ЎРҚ-370-сон Қонун таҳририда.\n2ФКнинг 151-«Махсус даъво муддатлари» моддаси.


Бахтли бўлишнинг тўққиз тамойили » Скачать музыку бесплатно новинки музыки 2016-2017\nКўпчилигимиз бахтга эришишни жуда қийин деб ҳисоблаймиз. Ҳар бир инсон бахтли бўлишни истайди. Негадир кўпчилик бахтли бўлишни истаган ҳолатда, қийин йўлни танлайди. Аслида бахтли бўлишнинг қонунияти жуда оддий ва осон. Агар унга ҳамма бирдай амал қилганида эди, дунёда ўзини бахтсиз ҳис қиладиган инсонлар бўлмасди. Психологлар, файласуфлар томонидан бахтли ҳаёт учун асқотадиган маслаҳатлар жуда ҳам кўп. Уларга кимдир амал қилади, кимдир эса йўқ. Бугун биз сизга бахтли бўлиш учун асқотадиган ва илм-фан томонидан исботланган ўнта қоидани тавсия қиламиз. Тушкунликни жисмоний машқлар ёрдамида енгиш Жисмоний машқлар, ҳаракат фаоллиги кундалик ҳаётимиз учун муҳим аҳамиятга эга эканлиги илм-фан томонидан исботланган. Тадқиқотчилар ҳам “Мукаммал бахтиёрлик” китобида жисмоний машқларни канда қилмаган инсон ўзини бахтли ҳис қилиши, соғлом ва тетик бўлишини таъкидлайдилар. Уларнинг навбатдаги тадқиқотларида руҳий тушкунликдан азият чекаётган инсонлар уч гуруҳга бўлинади. Биринчи гуруҳдаги беморлар фақатгина дори-дармонлар, иккинчи гуруҳдагилар жисмоний машқлар, учинчи гуруҳдагилар эса дори-дармонлар билан бирга жисмоний машқлар билан ҳам даволанишди. Муолажалардан сўнг олти ой ўтгач, биринчи гуруҳда даволанган беморларнинг 38 фоизи, учинчи - дори-дармонлар ва жисмоний машқлар билан аралаш даволанганларнинг 31 фоизида руҳий зиқликнинг қайталаниши кузатилган. Иккинчи гуруҳ, яъни оддий жисмоний машқлар билан даволанган кишиларнинг бор-йўғи 9 фоизидагина тушкунлик қайталанган. Демак, жисмоний машқлар билан даволанган беморлар гуруҳида энг яхши натижа кузатилган. Тадқиқотлар натижаси руҳий тушкунликдан халос бўлишнинг энг яхши йўли - жисмоний машқлар эканини исботлади. Қолаверса, ўз танасига ғамхўрлик қилган, жисмоний ҳолати, кўринишидан мамнун бўлган соғлом инсонлар ўзларини бахтли ҳис қилишлари исбот талаб қилинмайдиган ҳақиқатдир. Жисмоний машқлар, ҳаракат фаоллигининг инсон организми ва руҳиятига наф келтиришига шубҳа йўқ. Хўш, шундай экан, сиз нимани кутяпсиз? Ҳозироқ жисмоний машқларни бошланг ва бу фаолликни ҳар куни давом эттиринг. Бора-бора бу ҳол одатингизга айланади. Уйқу вақтига амал қилмаслик - жиддий хато Биз ҳаётимизнинг учдан бир қисмини уйқуда ўтказиб юборамиз, деб ўйлаймиз ва камроқ ухлашга ҳаракат қиламиз. Олимлар бундай ўйлайдиган инсонлар адашишларини таъкидлайдилар. Тиниқиб ухлаш инсонга хуш кайфият бағишлаш билан бирга бахтиёрлик ҳиссини ҳам беради. Тушдан сўнг бирозгина мизғиб олиш кишига тетиклик бағишлайди. Уйқуга тўймай уйғонган кунларимизда руҳий муаммоларга дуч келишимиз, кайфиятсиз, тушкун юришимизни кўпчилигимиз ўз ҳаётимиз мисолида исботини кўрганмиз. Шундай қилиб, кун бўйи хушчақчақ, қувноқ, тетик юриш ва бахтиёр бўлиш учун уйқу вақтига амал қилишни унутманг. Меъёридан кам уйқу инсон жисми ва руҳи учун зиён бўлганидек, меъёрдан ортиғи ҳам зарар ҳисобланди. Мобил телефон, планшет ва компьютерга камроқ қаранг. Одамлар гаджет - мобил телефон, планшет, ноутбуклардан ҳаддан ортиқ фойдаланиш, интернетдаги ижтимоий тармоқларда кўп вақтини ўтказиш билан ўзларига бахтсизлик сотиб оладилар. Калифорния давлат университети профессори, фалсафа фанлари доктори, психология клиникаси психологи Рамани Дурвасула “Одамлар оддий жонли мулоқот қолиб, турли гаджетларга вақтларини сарфлаяптилар” дея таъкидлайди. Одамлар ижтимоий тармоқлардаги дунёларига боғланиб, ҳаётларида бўшлиқ пайдо қиляптилар. Афсуски бу ҳолат борган сари авж олаяпти. Айниқса ёшлар виртуал оламдаги дўстларининг янгликликларини ўтказиб юбормаслик учун қайта-қайта гаджетларини қўлга олаверадилар. Бу нормал турмуш тарзини бузади. Агар ўзингизни бахти ҳис қилишни истасангиз, гаджетлар ва интернетда оқилона, унумли фойдаланишни йўлга қўйинг. Қимматли вақтингизни техника қурилмаларига ва беҳуда постларни ўқиш, ўзингиз танимайдиган, билмайдиган виртуал дўстларингизнинг суратларини томоша қилишга сарфламанг. Тоза ҳавода сайр қилиш Гарвард университетининг нотиғи, “Мукаммал бахтиёрлик” китобининг муаллифи Шон Ачор тоза ҳавода йигирма дақиқа сайр қилиш билан нафақат кайфиятни кўтариши, балки хотирани яхшилаши, ўтган фурсат мобайнида янги ғоялар, фикрлар туғилиши мумкинлигини таъкидлайди. Лондондаги иқтисодиёт ва сиёсат мактаби тадқиқотчилари томонидан ўтказилган тадқиқот натижаси ҳам ушбу фикрнинг тўғри эканини тасдиқлайди. Тоза ҳаво, қуёшли кун ва денгиз соҳили кўпчилик инсонларнинг орзусидаги жой. Шаҳар ҳаёти муҳитида ҳам қуёшли кунларда баҳаво гўшалар, хиёбонларда кўнглингизга яқин инсон билан ёки ёлғиз ўзингиз сайр қилишингиз мумкин. Одамларга ёрдам беринг Кимдир сизга ўзингизга пул сарфлагандан кўра, бошқа инсонга совға олганингиз ёки бирор кишининг (унинг бегона ё сизга яқин бўлиши муҳим эмас) эҳтиёжига зарур бўлган пулни берганингизда кўпроқ қувонишингиз мумкинлигини айтса, ҳайрон бўлманг. Бу ҳақиқат. Тиниб-тинчимас олимлар бу борада ҳам тадқиқот ўтказдилар. Иштирокчилар икки гуруҳга бўлинди. Иккала гуруҳга ҳам маълум миқдорда пул берилди. Биринчи гуруҳ вакиллари ўзига, иккинчи гуруҳ вакиллари эса бошқалар учун нимадир харид қилишлари керак эди. Тақдқиқотлар натижаси ўзи учун пул сарфлаганлардан кўра бошқаларга совғалар харид қилган инсонлар ўзларини кўпроқ бахтиёр ҳис қилишларини тасдиқлади. Миллионерлар ва миллиардерлар орасида эҳтиёжмандларга ёрдам кўрсатиш билан шуғулланадиганлари жуда кўпчиликни ташкил қилиши ҳам бежиз эмас. Инсон атрофидагиларга қанча кўп ёрдам қўлини чўзса, ўзини шунча бахтли ҳис қилади. Инсонларга ёрдам бериш фақат пул сарфлаш, моддий кўмакдан иборат бўлмайди. Кўнгилли равишда беморларга, ногиронлар, жисмоний имконияти чекланган кишиларга суҳбатдош бўлишингиз мумкин. Кексаларга китоб ўқиб беришингиз ёки моддий имконияти йўқ кишиларга ўзингиз биладиган бирор хорижий тилни ўргатишингиз ёки бирор фанни ўзлаштиришида ёрдам беришингиз мумкин. Шу каби одамларга фойдали ишларга ёрдам бериш ҳам сизга бахт ҳиссини улашади. Яқинларингиз билан кўпроқ муносабатда бўлинг Яқин инсонларингизга ғамхўрлик қилинг. Улар билан кўпроқ вақтингизни ўтказинг. Бу ҳам сизни хурсанд қилади, ҳам яқинларингизни бахтиёр этади. Оилангиз, дўстларингиз ёнингизда эканини ҳис қилганингиз сари ўзингизни бахтли ҳис этасиз. Ҳаммасига, ҳамма нарсага шукур қилинг! Ҳаётингиздаги барча инсонлар, рўй бераётган воқеалар, сизга берилган нарсалар учун шукур қилинг! Кўп тадқиқотлар шукур - инсонга ҳаётда энг кўп ижобий таъсир кўрсатувчи восита эканини тасдиқлайди. Шунинг учун ҳаётингиздаги майда-чуйда нарсалар учун ҳам миннатдор бўлинг ва дунёда сиздан кўра бахтсизлар борлигини унутманг. Буюм эмас, хотира тўпланг! Биз бахтни пулга сотиб олиб бўлмайди, деб гапирамиз-у амал қилишга келганда аксини қиламиз. Шуни унутмангки, ҳаётда эсда қоладиган саёҳатлар ва уларда тўпланган тажриба, ширин хотиралар умр бўйи инсонни бахтиёр қилишга қодир бўлади. Яқинда ўтказилган яна бир тадқиқот нарса-буюм, ҳатто инвестицияларга ажратиладиган пулдан ҳам кўра саёҳатларга сарфланадиган маблағлар инсонга бахтиёрлик нашидасини суришга ёрдам беришини исбот қилди. Сиз ҳам буни синаб кўришингиз мумкин. Ўзингизни севинг! Аслида юқоридаги тавсияларни бажаришингиз ва ўзингизни бахтли ҳис қилишингиз учун аввало ўзингизни севишингиз керак. Яратган сизни меҳр-муҳаббат билан яхши кўради, нега энди сиз ўзингизни севмаслигингиз керак? Ўзингизни яхши кўришингиз - Аллоҳни севишингиздир, чунки у бандасини севади ва унга ҳамиша меҳрибон бўлади. Атрофингиздагиларни севинг. Табиатни, одамларни, Аллоҳ сизу бизга берган неъматларни севинг. Афсуски, замонавий одамларнинг кўпчилиги муҳаббат кучини унутиб қўймоқдалар. Балки шунинг учун ҳам ўзини бахтсиз ҳис қиладиганлар кўпайгандир эҳтимол. Ўзини севган инсон руҳига, жисмига фойдали бўлган маҳсулотларни истеъмол қилади, саломатлигига эътиборли бўлади. Гўзал, хушқомат, соғлом танадаги руҳ эса шукроналикдан мамнун бўлади. Бу бахтиёрликнинг энг асосий шартларидан бири ҳисобланади. Manba: xabardor.uz


Термизда Халқаро археология-сайёҳлик форуми иш бошлади - Darakchi\nТермизда Халқаро археология-сайёҳлик форуми иш бошлади\nМАДАНИЯТ 24.08.2019, 13:56\n“Ўзбекистон – буюк йўллар чорраҳасида: империялар, динлар, тамаддунлар” Маданий мерос ҳафталиги меҳмонлари Термиз халқаро аэропортида тантанали кутиб олинди. Улар етиб келиши билан Термизда “Ўзбекистон – йўллар ва тамаддунлар чорраҳаси” деб номланган Халқаро археология-сайёҳлик форуми иш бошлади.\nФорумда Ўзбекистон бош вазири ўринбосари А. Абдуҳакимов, Сурхондарё вилояти ҳокими Т. Боболов, Ўзбекистон маданий меросини ўрганиш, сақлаш ва оммалаштириш бўйича Бутунжаҳон жамияти бошқаруви раиси Ф.Абдуҳолиқов, Франция илмий-тадқиқотлар Миллий марказининг тадқиқотлар бўйича фахрий директори П. Лериш иштирок этмоқда.\nЖаҳоннинг таниқли шарқшунос олимлари, Марказий Осиёда тадқиқот олиб борувчи археологлар, тарихчилар этнографлар иштирокидаги бундай кенг қамровли тадбир Ўзбекистонда илк бора ўтказилмоқда. Мазкур форумда Ўзбекистон археологияси ва бу йўналишда олиб борилган қазув ишларида қўлга киритилган нодир топилмалар, олимлар томонидан кейинги йилларда олиб борилган тадқиқотлар, уларда аниқланган Ўзбекистоннинг тош асридан тортиб, Ўрта асрлар тарихи ва ўтмишига оид манбалар ҳақидаги маърузаларга ўрин берилган.\nҲафталик қатнашчилари 24-25 август кунлари учун Сурхондарёнинг қоқ марказида бўлиб ўтадиган илмий ва маданий дастурларда иштирок этишади. Форумнинг яна бир муҳим воқеаси – меҳмонлар Термиз археология музейига ташриф буюриб у ердаги нодир тарихий экспонатлар билан танишадилар. Шунингдек машҳур Будда ибодатхоналари – Қоратепа ва Фаёзтепа, афсонавий Оксиана Искандарияси эканлиги аниқланган – Кампиртепани бориб кўрадилар.


Касалликлар сабаб ҳаётдан кўз юмиш эҳтимолини туғилган йил орқали тахмин қилиш мумкин бўлди | Бир пиёла чой\n← “Номерла бор, номерла!” – интернет олами “олтин” номерлар савдосини муҳокама қилмоқда\nОсиёлик эркак уч метрли кобрага уйланди →\nКасалликлар сабаб ҳаётдан кўз юмиш эҳтимолини туғилган йил орқали тахмин қилиш мумкин бўлди\nАризона Университети олимлари Калифорния Университети ходимлари билан ҳамкорликда инсон таваллуд топган йили орқали жиддий касалликка дучор бўлиши ёки вирус сабаб ҳаётдан кўз юмишини тахмин қилиш мумкинлигини аниқлашди. Тадқиқот ҳақида EurekAlert! нашри хабар бермоқда.\nТадқиқотчилар гуруҳи қуш гриппининг икки штамми H5N1 ва H7N9 тарихини ўрганиб чиқишди. Уларнинг ҳар бири эпидемия даврида юзлаб оғир касалликларга олиб келган. Юқиш ҳолатларини таҳлил қилган мутахассислар, инсон иммун тизимининг аниқ бир вирусдан ҳимояда бўлиш даражаси унинг ёшига боғлиқ эканини аниқлашди.\nИлк бора грипп вируси турларидан бирига чалинган инсоннинг иммун тизими кураш жараёнида айнан шу турдан “ҳимоя” ишлаб чиқади. Келажакда эса организм бундай вирус ҳужумини қайтара олса-да, бироқ бошқалари учун ҳимоясиз бўлиб қолади. Иммунологлар грипп турларини икки гуруҳга ажратишди: биринчисига – H1, H2 ва H5, иккинчисига эса – H3 ҳамда H7 кирди.\nШу тариқа, 1960-йилларнинг охирига қадар бўлган даврда туғилган кишилар H5N1 каби вирусларга чидамли бўлади. Бунга болаликда улар билан касалланиш сабабчи. Бироқ, улар H7N9 сабаб ҳаётдан кўз юмган. 1960-йиллардан сўнг таваллуд топганлар эса аксинча H7’дан ҳимояланган бўлиб, H5 вируслари билан касалланган. Эндиликда олимларнинг кузатувлари ёрдамида қачон ва айнан қайси вирус сабаб оғир асоратлар юзага келишини тахмин қилиш, шунингдек универсал вакцинани ишлаб чиқиш ишларини жадаллик билан ривожлантириш мумкин.\nЭслатиб ўтамиз, октябрда Нант университети биологлари нима сабабдан испания гриппи (“испанка”) пандемияси кўплаб қурбонларга олиб келганини аниқладилар. Маълум бўлишича, бунга гемагглютинин (вирусни ҳужайралар билан боғланишида ёрдам берувчи оқсил)даги биттагина аминокислотани ўзгартирувчи мутация сабабчи экан.


Зидан: Роналду кўплаб имкониятларни қўлдан бой берганидан ҳафа\n13 апрель, 2017, 11:55\nКеча УЕФА Чемпионлар лигаси чорак финалидан ўрин олган “Бавария” ва “Реал” (1:2) жамоалари ўртасидаги баҳсдан сўнг ўтказилган матбуот анжуманида мадридликлар бош мураббийи Зинедин Зидан ўйин ҳақида ўз фикрларини билдириб ўтди.\n“Криштианунинг ўз голларидан кўнгли тўлди, бироқ, у ўйин давомида бир неча бор қулай имкониятларни қўлдан бой берганидан афсусда.\nГарет Бэйл ўзини бироз ёмон ҳис қила бошлади, мен эса таваккал қилишни истамадим ва уни дарҳол алмаштирдим. Ўйлайманки унинг соғлиги борасида жиддий ҳавф йўқ. Бэйлнинг ўрнига майдонга тушган Марко Асенсионинг ўйинидан ҳам кўнглим тўлди”, - дейди франциялик мутахассис.\nАнчелотти: Ўйин тақдирини Роналду ҳал қилди\nРоналду 569 дақиқалик голсиз сериясига нуқта қўйди


Роналду 760 та гол билан футбол тарихидаги энг яхши тўпурарга айланди - Darakchi\nСПОРТ 21.01.2021, 15:16\n"Ювентус" ва Португалия терма жамоаси ҳужумчиси Криштиану Роналду расмий ўйинларда энг кўп гол уриш бўйича янги рекорд ўрнатди. Бу ҳақда "Медуза" хабар бермоқда.\n20 январ куни у Италия Суперкубоги учун "Ювентус" - "Наполи" учрашувида ўзининг 760-голини урди. Ўйин умумий 2: 0 ҳисоби билан якунланди.\nШундай қилиб, Роналду 1950 йилларда ўйнаган Aвстрия ва Чехословакия терма жамоаларининг собиқ ҳужумчиси Ёзеф Бикандан олдинга чиқиб олди. Унинг ҳисобида расмий учрашувларда 759 та гол мавжуд эди. Aввалроқ, Роналду бразилиялик футболчи Пелени ортда қолдирган (757 та гол) эди.\nМаълумот учун, 35 ёшли Роналду "Спортинг" сафида 5 та, "МЮ" да 118 та, "Реал" да 450 та, "Ювентус" да 85 та ва Португалия терма жамоасида 102 та гол урган.


Зарғалдоқ коалиция расман тарқалди\nCўнгги тўрт йил давомида бирин-кетин сиёсий бўҳронлар юз бериб келган Украинада ҳукумат коалицияси тарқаб кетди. Ўз навбатида бу “Зарғалдоқ инқилоби”ни амалга оширган Виктор Юшченко ва Юлия Тимошенко ўртасидаги иттифоққа чек қўйди. Айни пайтда коалиция ҳукуматининг тарқалиб кетиши Киев ва Ғарб ўртасидаги ҳамкорликни сусайтириши мумкинлиги айтилмоқда. Украина парламенти раиси Арсений Яценюк ҳукуматни тарқатиб юбориш ҳақидаги қарорни “анчадан бери кутилган ва ўта нохуш” қарор дея атади.\n“Мен конституциявий вазифамни бажаришга мажбурман. Базилар учун бу анчадан бери кутилган натижа. Мен учун бу ўта нохуш хабар. Мен Украина парламентидаги демократик кучлар коалицияси “Бизнинг Украина”, Народная Самооборона блоки ҳамда Юлия Тимошенко блоки томонидан 2007 йил 29 ноябрда тузилган коалиция расман тарқалганини эълон қиламан” – деди Украина парламенти раиси.\nБу қарордан ҳамманинг ҳам хафа бўлгани йўқ. Россияпараст Регионлар партияси раҳбари, мухолифат етакчиси Виктор Янукович “Зарғалдоқ инқилоби” деб аталган коалиция тарқалиб кетганига бундай муносабат билдирди: “Арава келиб, лойга ботиб қолди. Ушбу демократик деб аталган, амалда ҳеч қачон мавжуд бўлмаган коалиция қуёш нурида шабнам каби йўқ бўлди” – деди Янукович.\n2004 йилда Украианада “Зарғалдоқ инқилоби”ни амалга оширилган Виктор Юшченко ва Юлия Тимошенко ҳокимият тепасига келганидан сўнг расман иттифоқчи бўлса-да, амалда бир-бирига сиёсий рақиб бўлиб келди. Украина икки йўлдан бирини, яъни Ғарб йўлини танлаши керакми ёки Россияга эргашиши керакми, деган масала хусусида мубохасалар давом этаётган бир пайтда президент Виктор Юшченко бошчилигидаги “Бизнинг Украина” ва Бош вазир Юлия Тимошенко етакчилигидаги “Тимошенко блоки” ўртасида тўққиз ой олдин тузилган коалиция парчаланди.\nУкраинанинг Европа Иттифоқи ва НАТОга аъзо бўлишини хоҳлаган президент Юшченко август ойида Грузияга бостириб кирган Россияни танқид қилди. Тимошенко эса бу борада жим туришни афзал кўрди. Шундан кейин Юшченко Тимошенкони 2010 йилда Украинада ўтказиладиган президентлик сайловидан олдин уни Кремлга ёнбосаётганликда айблади.\nЮлия Тимошенко сайловда президентликка даъвогар бўлишини ҳеч қачон яширмаган. Юшченко ҳам президентликка қайта сайланиш ниятида.\nУкраинадаги сиёсий воқеаларни кузатиб келаётган Варшавадаги Халқаро алоқалар маркази раҳбари Евгениус Смолар фикрича, коалиция ҳукуматининг парчалангани, шунингдек, сайлов арафасида ўзаро келишувларга эришиш йўлидаги уринишлар Украина ҳукумати фаолиятини йўққа чиқариши мумкин: “Бу хабар, агар пезидентлик лавозими учун кураш назарга олинса, Украина келаси 18 ой давомида сиёсий фалаж ҳолатда бўлиши мумкинлигини англатади. Бу Украина учун ҳамда Украина билан Европа Иттифоқи ва НАТО ҳамкорлиги учун жуда ёмон” – деди польшалик таҳлилчи.\nУкраина қайси йўлдан бориши хусусида ички низолар давом этаётгани боис жорий йил бошида НАТО Украинани ўзининг Аъзолик Ҳаракат дастурига қўшмади.\n9 сентябр куни эса Европа Иттифоқи Украина билан яқин алоқалар ўрнатишни тавсия қилиб, мамлакатдаги сиёсий беқарорлик туфайли Европа Иттифоқига аъзо бўлиш ҳақида Украинага таклиф бермади.\nУкраина қонунларига мувофиқ энди парламент 30 кун ичида янги коалиция ҳукумати тузиши керак бўлади. Акс ҳолда янги сайлов ўтказади. Айрим таҳлилчилар, жумладан Евгениус Смолар фикрича, Юлия Тимошенко блоки ва Бизнинг Регионлар партияси ўзаро ҳамкорлик қилиши мумкин.


Жиззахда беш ўғил ортидан 83 яшар ота ҳам ҳибсга олинди\n6 июн куни собиқ фермер Йўлдош Бозорбоев Зарбдор туман Ички ишлар бўлими ходимлари томонидан ҳибсга олинди. Унинг беш ўғли жорий йилнинг 23 апрел куни товламачиликда айбланиб қамоққа олинган эди.\nЖиззах вилояти Зарбдор туманида истиқомат қиладиган собиқ фермер Йўлдош Бозорбоевнинг 6 июн куни ҳибсга олингани ҳақидаги Озодликка унинг қизи Роҳила маълум қилди:\n- 6 июн куни кечқурун милиция ходимлари бостириб уйга келишди. Дадамни мошинага босиб олиб кетишди. Қилмаган ишларини қилди деб, Жиззха шаҳар Ички ишлар бўлими ҳибсхонасида сақлаб ўтирибди. Дадам акаларимни ғайриқонуний қамашган¸ деб ёзди-чизди қилганига, сизларга чиқиб гапирганига қамашди. Акамларга нима айб қўйган бўлса ўша айбларни ҳам дадамга қўйишяпти. Овқат олишмаяпти, кўргани қўйишмаяпти, дейди Роҳила.\nЙўлдош Бозорбоевга адвокатлик қилаётган Аҳмад Қодировнинг Озодлик билан микрофонсиз суҳбатда айтишича, Йўлдош Бозорбоевга ҳам унинг 5 ўғлига қўйилган айб қўйилган. 83 ёшли Йўлдош Бозорбоев Ўзбекистон Жиноят Кодексининг 164-моддаси - босқинчилик ва 165-моддаси 2-қисми билан товламачиликда айбланмоқда. Адвокатга кўра, Йўлдош Бозорбоев терговчига ишончсизлик билдирган ва ҳар қандай саволга жавоб беришдан бош тортмоқда.\nБозорбоевлар ишини тергов қилаётган Зарбдор тумани Ички ишлар бўлими терговчиси Ихтиёр Умрқулов Озодлик мухбирига бу иш юзасидан телефон орқали ҳеч қандай изоҳ бермаслигини билдирди.\nЙўлдош Бозорбоевнинг ўғиллари ҳисбга олинишига бундан икки йил олдин содир бўлган воқеа сабаб бўлгани ҳақида қамалишидан аввал отанинг ўзи гапириб берган эди:\n- Бундан икки йил илгари бизнинг пахтамизга бировнинг 700 қўйи тушган. Кейин болалар бориб, нима қиляпсан ҳамма ёқни пайҳон қилдингку, энди пахтани нима қиламиз, деган. Кейин булар товонига 20 та қўзи берган. Эртасига менга ҳокимнинг маслаҳатчиси қўнғироқ қилиб нотўғри иш қилибсиз, бу қўйлар Жиззахни УВД (вилоят Ички ишлар бошқармаси) синики деди. Кейин мен болаларга айтиб, қўйларни эгасига бердириб юбордим, шу билан тинчиб кетган эди, деган эди Йўлдош Бозорбоев, Озодлик билан суҳбатда.\nФермер даъвосича, икки йил олдин бўлган воқеани қўзғаш бугунги кунда туман ҳокими ва прокурорга керак бўлиб қолган. Маҳаллий раҳбарларни фермерга қарши тазйиқ қилишига эса¸ Бозорбоев таъкидича¸ ўзининг тумандаги ғайриқонуний ишлар устидан президентга ёзган аризалари сабаб бўлган.


Медиаторлар қандай ва қаерда ўқитилади | NORMA.UZ\nМедиаторлар қандай ва қаерда ўқитилади\n«Кейс-стади», низоли жараёнларнинг имитацияси, «ақлий ҳужум» – адлия вазирининг буйруғи (31.01.2019 йилда 3134-сон билан рўйхатдан ўтказилган) билан тасдиқланган Медиаторларни тайёрлаш дастурига ана шундай таълим шакллари киритилган.\nЭслатиб ўтамиз, жорий йил 1 январдан «Медиация тўғрисида»ги Қонун кучга кирди. У низо тарафлари томонидан медиаторни жалб этиш йўли билан фуқаролик ҳуқуқий муносабатлари, тадбиркорлик фаолиятини амалга ошириш муносабатлари, оилавий ҳуқуқий муносабатлардан келиб чиқадиган, якка меҳнат низоларини ҳал этиш тартибини белгилайди.\nМедиаторнинг фаолияти профессионал ёки нопрофессионал асосда амалга оширилиши мумкин. Профессионал асосдаги медиатор фаолиятини махсус ўқув курсидан ўтган, Профессионал медиаторлар реестрига киритилган шахс амалга ошириши мумкин.\nТаълим тасдиқланган Медиаторларни тайёрлаш дастури бўйича амалга оширилади. Унинг мақсади – медиацияни қўллашни ўргатиш, музокаралар олиб бориш технологияси, стресс ҳолати ва келишмовчиликларни бошқариш ҳақида таянч билимлар бериш, низоларни ҳал қилиш бўйича амалий кўникмаларни шакллантириш.\nЎқув курсларини Адлия вазирлиги ҳузуридаги Юристлар малакасини ошириш маркази (бундан кейин – Марказ) ташкил этади. Уларда таълим олиш кундузги шаклда, шартнома асосида, 1 ойдан кам бўлмаган муддат давомида амалга оширилади. Таълим олишни хоҳловчилар у ерга ариза билан мурожаат қилишлари лозим.\nЎқув жараёни 15 кишидан иборат академик гуруҳларда, «Медиация. Таянч курс» ва «Медиацияни қўллаш хусусиятлари» ўқув дастурлари бўйича амалга оширилади (жадвалга қаранг).\n«Медиация. Таянч курс» дастури\n«Медиацияни қўллаш хусусиятлари» дастури\nЎзбекистонда сиёсий-ҳуқуқий ва ижтимоий-иқтисодий жараёнлар. Қонун ҳужжатларини амалиётда қўллаш масалалари\nФуқаролик-ҳуқуқий муносабатларда медиация\nМедиация ишини ташкил этишнинг ҳуқуқий асослари. Медиаторлар фаолиятининг асосий йўналишлари ва усуллари\nЯкка меҳнат ҳуқуқий муносабатларда медиация\nХалқаро-ҳуқуқий стандартлар ва инсон ҳуқуқлари\nОилавий-ҳуқуқий муносабатларда медиация\nМедиатор касб этикаси ва психология\nТингловчилар таянч курсни тўлиқ, «махсус» дастур бўйича эса учта модулдан камида биттасини ўзлаштиришлари шарт.\nЎқув жараёни маърузалар, семинарлар, амалий машғулотлар шаклида ўтказилади. Низоли жараёнларнинг имитацияси, сайёр машғулотлар, «кейс-стади», жамоада ишлаш («ақлий ҳужум» интерфаол услубини қўллаган ҳолда) ва бошқа таълим шакллари қўлланилади.\nЯкуний имтиҳон қуйидагиларни икки хил йўл билан баҳолашни ўз ичига олади:\nназарий билимлар – оғзаки ёки ёзма шаклда имтиҳон олиш йўли билан;\nамалий кўникмалар – медиация жараёнлари имитацияси натижалари бўйича.\nКурслар тингловчиларини Марказдаги тегишли соҳаларнинг мутахассислари орасидан тасдиқланадиган уч нафар кишидан иборат комиссия 100 баллик тизим бўйича баҳолайди.\nТингловчи имтиҳон натижалари бўйича максимал баллнинг 56%идан кам бўлмаган балл тўпласа, курсларни ўзлаштирган ҳисобланади. Битирувчига «махсус» дастур бўйича ўзлаштирган модуллар ва ихтисослик кўрсатилган, белгиланган шаклдаги сертификат берилади.\nҲужжат Қонун ҳужжатлари маълумотлари миллий базасида эълон қилинган ва 1.02.2019 йилдан кучга кирди.


“ИГИРНИГМ” АЖ илмий фаолияти хакида маълумот\n«Ўзбекнефтегаз» МХК тасарруфидаги «ИГИРНИГМ» АЖ нефт ва газ конлари геологияси ҳамда қидируви билан шуғулланадиган бош илмгоҳ ҳисобланиб, нефт ва газга истиқболли объектларни аниқлаш, янги углеводород (УВ) хом ашё уюмлари ва конларини очиш борасида асосий фундаментал ва илмий амалий тадқиқот ишларини олиб боради.\n«ИГИРНИГМ» АЖ да 20 дан ортиқ йўналишда илмий тадқиқот ишларини бажарувчи лабораториялар, УВ хом ашёси захиралари ва ресурсларини ҳисоблаш ва қайта ҳисоблаш Маркази, бурғилаш ишлари бўйича технологик илмий-тадқиқот Маркази ҳамда Қўқон ва Косон шахарларидаги дала партияларида қудуқларда геологик-геофизик тадқиқотлар, газоконденсат бўйича синов ишлари олиб борувчи филиаллар мавжуд.\nЎзбекистоннинг ер қаъри геологик тузилишини ўрганиш, Республикамиз ҳудудининг нефт ва газга истиқболлилигини аниқлаш;\nУВ хом ашёси ресурсларини баҳолаш, нефт ва газ учун геологик-разведка ишларининг устувор йўналишларини асослаш;\nзамонавий компьютер воситалари, таъминланган дастур ва мавжуд маълумотлар базасига таяниб ер қаърининг нефт-газлилигини регионал, зонал ва маҳаллий башоратлари;\nизлов-разведка ишларига илмий ёндашув;\nқазилган қудуқларнинг тезкор геофизик таҳлили асосида улардаги мавжуд махсулдор қатламлар башорати бўйича хулоса бериш;\nнефт, газ ва конденсат заҳираларини ҳисоблаш, қайта ва мукаммал ҳисоблаш ҳамда заҳираларнинг таҳлили;\nЎзбекистон Республикаси углеводород хом ашё баланси ва нефт-газ конларининг давлат Реестрини тузиш;\nгеологик-иқтисодий тадқиқотлар ҳамда нефт-газ конларида бажарилган геологик-разведка ишларининг рентабеллигини (унумдорлигини) баҳолаш;\nгеологик-разведка, экологик ишлар мониторинги ва атроф-муҳит муҳофазаси билан боғлиқ меърий ҳужжатларни ишлаб чиқиш;\nкерн, шлам, қатлам флюиди (нефт, газ, сув) намуналарини лаборатория шароитидаги илмий таҳлили ҳамда нефт ва конденсатнинг товарлик тавсифлари;\nжорий, йиллик, ўрта ва узоқ муддатли геология-қидирув ишлари дастурларини тузиш;\nбурғиланадиган чуқур нефт-газ қудуқларини техника ва технологияларини такомиллаштириш ва бурғилаш корхоналарига бевосита илмий-амалий ёрдам кўрсатиш;\nразведка ва қазиб чиқариш қудуқларида газогидродинамик, газоконденсат ва гидрогеологик тадқиқотларни бажариш;\nнефт ва газга истиқболли инвестицион ҳудудларни аниқлаш ва уларда босқичма-босқич олиб бориладиган геологик-разведка ишларини геологик-иқтисодий жихатдан асослаш;\nЎзбекистон Республикасининг нефт-газли регионлари ва инвестицион блоклари учун бажариладиган геологик-разведка ишлари дастури тузилгандан ва амалга оширилгандан сўнг олинадиган самара мониторингини тузиш.\nСўнгги ўзгартириш: 14.06.2017


Қуръонни тадаббур билан тиловат қилинг\nРамазон Қуръон ойи, бу ойда Қуръон нозил бўлган. Аллоҳ таоло бундай марҳамат қилади: «Албатта, Биз уни (Қуръонни «Лавҳул-маҳфуз»дан биринчи осмонга) Қадр кечасида нозил қилдик» (Қадр, 1).\nҚуръони каримнинг ҳар бир лафзи, ибораси, жумласи ва ояти ҳамда уларнинг маънолари илоҳий мўъжизадир. Расулуллоҳ (солллаллоҳу алайҳи васаллам) Рамазон ойида Қуръони каримни кўп тиловат қилиб уни такрорлар эдилар. Умматларига бу борада ҳам аввало ўзлари амалий ўрнак бўлганлар. Ибн Аббос (розияллоҳу анҳумо)дан ривоят қилинади:\n«Расулуллоҳ (соллаллоҳу алайҳи ва саллам) одамларнинг энг саҳийси эдилар. У зотнинг энг саҳийликлари Рамазонда – Жаброил у зот билан учрашганда бўлар эди. Жаброил Рамазоннинг ҳар тунида у зот билан учрашиб, Қуръондан дарс қилишарди. Ҳақиқатда, Расулуллоҳ (соллаллоҳу алайҳи ва салам) яхшиликда шамолдан ҳам саҳий бўлиб кетар эдилар».\nМўминлар Қуръон тиловат қилар эканлар унинг оятлари борасида тафаккур юритиб, унда келтирилган қиссалару хабарлардан ибрат олишлари лозим. Расулуллоҳ (саллоллоҳу алайҳи ва саллам) қачон Қуръон тиловат қилсалар уни тартил билан тиловат қилиб, унинг ҳар бир оятини тадаббур этар эдилар. Тафаккур ила ўқилган суралар Расулуллоҳ (саллоллоҳу алайҳи ва саллам)нинг сочларини оқартириб, ҳатто, у зот (саллоллоҳу алайҳи ва саллам)ни қаритган.\nИбн Аббос (розияллоҳу анҳу) ривоят қилади: “Абу Бакр (розияллоҳу анҳу): “Ё Расулуллоҳ (саллоллоҳу алайҳи ва саллам), сочингизга оқ тушибдими?” деб сўради. Шунда у зот: “Менинг сочимни Ҳуд, Воқеа, Мурсалот, Набаъ ва Таквир (суралари) оқартирди”, дедилар” (Термизий, Ҳоким, Байҳақий ва Абу Яъло ривояти).\nҲуд сурасининг икки ояти Расулуллоҳ (саллоллоҳу алайҳи ва саллам)нинг сочларини оқартирган оятлардан ҳисобланади. Имом Байҳақий ўзининг «Шуаб ал–имон» номли асарида Али Шаторийдан қуйидагиларни баён қилади: “Ё Расулуллоҳ (саллоллоҳу алайҳи ва саллам) сочимни Ҳуд сураси оқартирди деб айтганингизни эшитдим, деди.\nШунда, Расулуллоҳ (саллоллоҳу алайҳи ва саллам): Ҳа шундай, деб жавоб бердилар.\nЁ, Расулуллоҳ (саллоллоҳу алайҳи ва саллам) сурадаги пайғамбарлар қиссаси-ми ёки уларнинг умматларининг ҳоли-ми сизнинг сочингизни оқартирди.\nЙўқ, пайғамбарлар ҳам уларнинг умматлари ҳақидаги оятлар ҳам сочимни оқартиргани йўқ. Балки сурадаги Бас, (эй, Муҳаммад!) буюрилганингиздек тўғри бўлинг! ояти сочимни оқартирди, дедилар.\nШу боис, Расулуллоҳ (саллоллоҳу алайҳи ва саллам) Аллоҳ таолонинг ўзидан тўғри йўлда мустақим қилишини сўраб дуо қилар эдилар. Хусусан, Расулуллоҳ (саллоллоҳу алайҳи ва саллам): “Йа, муқаллибал қулуби саббит қалбий аъла дийник (Ё, Қалбларни ўзгартирувчи Зот, қалбимни ўзингнинг динингда собит қил)” деб дуо қилар эдилар. Бундан ташқари саҳобаларни ҳам доимо тўғри бўлишга тарғиб этар эдилар.\nСуфён Сақафий (розияллоҳу анҳу) Пайғамбаримиз (саллоллоҳу алайҳи ва саллам)га: “Менга Исломдан шундай бир сўз айтингки, Сиздан кейин у ҳақда ҳеч кимдан сўрамайин” деганларида Расулуллоҳ (саллоллоҳу алайҳи ва саллам): “Аллоҳга имон келтирдим, дегин-у, сўнгра тўғри бўлгин!” – деганлар.\nРамазонда Қуръонни кўп тиловат қилишлик бизни Аллоҳга яқин қилади. Қуръонни ўқиш қанчалик савобли бўлса, уни тинглаш ҳам шунчалик савобли амаллардандир. Шундай экан, Рамазон ойида, унинг тунларидаги таровиҳ намозларида Қуръонга мухлис бўлиб, уни тиловат қилганимизда ҳам тинглаганимизда ҳам тадаббур қилайлик.\n3862 марта ўқилди\nДругие материалы в этой категории: « Олимнинг айтган сўзи қачон қалбга боради?\tБеш фазилат соҳиби »


Нагасаки: Шаҳар мери ядро захираларини камайтиришга чақирди\n09 Avgust 16:05 / Published in Жаҳон\nЯпониянинг Нагасаки шаҳри мери ядровий захираларни камайтиришга чақирди\n1945 йилда ядро портлашидан зарар кўрган Япониянинг Нагасаки шаҳри мери АҚШ ва Россия ҳукуматига ядровий қурол ҳажмини камайтиришни сўради.\nНагасаки Томихиса Тауэ , шунингдек, Япония ҳукуматидан «Ядро қуролини тақиқлаш тўғрисидаги шартномани иложи борича тезроқ имзолаш ва ратификация қилишни» сўради ва Шимолий-Шарқий Осиёда ядро қуролидан холи зонани яратишни ёқлади.\nЯпониянинг Нагасаки шаҳри мери Томихиса Тауе душанба куни Россия ва АҚШ расмийларини ядровий қурол захираларини янада камайтиришга чақирди.\n«Мен ядро қуролига эга бўлган давлатлар раҳбарларига мурожаат қилмоқчиман. Ядро олдини олиш концепцияси дунёдаги кескинликни оширади. Россия ва АҚШ ҳукумати ўз захираларини янада камайтириш чораларини кўриши керак. Бу турдаги қуроллар «,— деди Нагасаки ҳокими, Американинг шаҳарни бомбардимон қилганининг 76 йиллиги муносабати билан ўтказилган мотам маросимида.\nТауе, шунингдек, Япония ҳукуматидан «Ядро қуролини тақиқлаш тўғрисидаги шартномани (ЯКТТШ) имкон қадар тезроқ имзолаш ва ратификация қилишни» сўради ва Шимолий-Шарқий Осиёда ядро қуролидан холи зонани яратишни ёқлади.\nЯпония Бош вазири Ёсихиде Суга ўз нутқидан сўнг, Токио ядро қуролидан воз кечиш учун халқаро ҳамкорликни ривожлантиришга ҳаракат қилишини айтди. «Мамлакатимизнинг ўзгармас вазифаси, атом бомбаларидан азият чеккан ягона тарих, ядровий қуролсиз дунёни қуриш учун халқаро ҳамжамиятнинг ҳамкорлигини тизимли равишда ривожлантиришдир», деди Суга. «.\nКетма-кет иккинчи йил, пандемия туфайли, хотира тадбирлари кўламини камайтиришга тўғри келди ва дастурнинг бир қисми умуман бекор қилинди. Шунга қарамай, Нагасакидаги маросимга бир қатор хорижий дипломатлар, шу жумладан Россиядан таклиф қилинган — Россия томонини элчихона маслаҳатчиси Александр Бондаренко тақдим этади.\nНагасаки 1945 йил августда Хиросимадан кейин Американинг ядровий зарбасига учраган Япониянинг иккинчи шаҳри бўлди. Портлаш пайтида 70 минг аҳоли ҳалок бўлди, шаҳар деярли Ер юзидан ўчирилди. Ўтган бир йил мобайнида вафот этган «ҳибакуша» нинг 3 мингга яқин исмлари (Японияда Америка атом бомбасидан омон қолган маҳаллий аҳоли шундай чақирилади) ёдгорлик китобларига қўшилди ва портлаш қурбонлари умумий сони 189 мингга этди.\nTagged under: АҚШ, захиралар, КАМАЙТИРИШ, Нагасаки, РОССИЯ, шаҳар ҳокими, ядровий салоҳият, ҚУРОЛ\nҚримда ёғингарчилик: Керч кўчалари сув остида


Петербургда ўзбекистонлик курьерни тунаб кетишган\n31.01.20 14:38\tmsk\n«Олтин»ли Phone 11 Pro Max . Apple.com сайти фотосурати\nСанкт-Петербургда курьерлик қилаётган Ўзбекистон фуқаросига ўғрилар ҳужум қилиб, ундан 13 дона смартфонни тортиб олган, деб ёзади «Фонтанка».\nВоқеа 30 январь куни соат 22:00 га яқин шаҳарнинг Красносельск туманидаги Горелово посёлкасида содир бўлган. Куьер 200 минг рубль ($3,1 минг) қийматига эга иккита олтин смартфон iPhone 11 Pro га буюртма берган одамнинг манзилига келади. У машинадан тушиши биланоқ ёнида бошқа машина тўхтаб, ичидан иккита одам чиқиб курьернинг юзига газли баллонни сепади. Эркак қочмоқчи бўлади, лекин ўғрилар уни қувиб етади, пичоқ тақаб, смартфонларни тортиб оладилар.\nМашинасига қайтиб келган курьер машинанинг ойнаси синдирилиб, салондан 11 дона турли русумдаги смартфонлар ўғирланганининг гувоҳи бўлади. Ўғриларга бой берилган товарлар 400 минг рубль ($6,3 тысячи) қийматига эга бўлган.\nКурьерлик Россияда меҳнат қилаётган мигрантлар ичида энг яхши касб ҳисобланади. Ўтган йили Санкт-Петербургда курьерлик касбига бўлган талаб 65 фоизга ошган. «Авито» сервисининг маълумотларига кўра, 2019 йил август ҳолати бўйича курьернинг ўртача ойлиги 40 минг рублни ($630), курьер-ҳайдовчиники — 60 минг рублни ($950) ташкил этган.\nНовосибирскда ушланиб қолган ўзбекистонликлар «консул оши»дан тотидилар\nМосквадан Тошкентга учган ўзбекистонликлар Новосибирскда ушланиб қолганлар\nЎзбекистондан Россияга пул ўтказмалари миқдори кўпайган


"ЖАДИД" АСАРИНИНГ ДЕБОЧАСИ\nодамлар бой бўлишни исташади, аммо бойларни ёмон кўришади;\nамалдор бўлишни исташади, аммо бошлиқларни ёқтиришмайди;\n“Яшасин, демократия!” дейишади, аммо демократлардан хавфсирашади;\nолдинги сафда бўлишни хоҳлашади, аммо олдинлаб кетганларни тартибга чақиришади.\nМаҳмудхўжа Беҳбудий ва унинг сафдошлари анчайин олдинлаб кетган кишилар эдилар.\nУларни шунчаки тартибга чақиришмади, балки аксарини тузумнинг Сибирда қурдирган машъум авахтахоналарида чиритишди, нокас ғаддорлар!\n“Инсон боласига қулоқ солмайдиган, қулоқ солишни истамайдиган ҳукуматдан, замондан Худонинг ўзи асраган бўлсин!” ( Чингиз Айтматов)\nЖафокаш халқини билим ва маърифатга даъват этгани учун шундай қаттол қисматга мустаҳиқ этишди бечораларни. Бу бахти қаро боболаримизни чоризм ҳам, большевизм ҳам, ўзимизнинг уламо-ю, катта-кичик замон зўрлари ҳам, “душман”, “кофир” деб эълон қилишдан чарчашмади...\n“Ўқи! Болаларингни ҳам ўқит!” дейишгани учун бечора жадидларни отишди, осишди, тошбўрон қилишди, қамоқхоналарда чиритишди.\nБеҳбудий ҳазратларини қирқ тўрт ёшларида ваҳшийларча сўйишди. Бу ҳам етмаганидек, йиллар ўтиб, тақсирга “халқ душмани” деган тавқи лаънат тақишди. У кишининг сафдошларини ҳам...\nҚисса кўтоҳ, тақдир уларнинг барига узлуксиз чап қўлини чўзди.\nЛекин улар эътиқодларидан тонмадилар. Беҳбудий ўлими олдидан “Туркистон болаларини илмсиз қўймангизлар!” деб нидо этди. Жонини сақлашни, яқинларини ўйламади...\nШакурий домла Тошкент қамоқхоналарида жон бердилар. Шўрликнинг қабрлари йўқ.\nСаидризо Ализода Россиянинг Владимир шаҳри қамоқхонасида оламдан ўтди. Набираси – Фарҳод Ализода бобосининг хокини келтириб, Самарқандда дафн эттирди.\nҲожи Муин Россия ўрмонларида нобуд бўлди.\nҲамза, Сиддиқий Ажзий...\nНима учун? Нима учун?\nАйтинг, айтинг, дунёда бундан ҳам мустабидроқ адолатсизлик, шафқатсизлик бўлиши мумкинми?!\nНачора, инсоннинг энг катта хатоси − ўз хатоларини такрорлаб туришида экан. Ҳақиқат ва маърифат машъалини кўтарганларнинг қўлларини унинг олови куйдираркан. Азал-азалдан шундай бўлиб келган.\nБу – жаҳолат! Жаҳолатга қарши эса, жадидлар айтгандай, фақат маърифатни қалқон қилиш мумкин.\nБеҳбудий инсонни фақат зиёга эмас, Худога ҳам яқинлаштирадиган, том маънодаги назаркарда инсон эди.\nМинг йиллик тарихимиз давомида жадидлар ҳаракати атиги бир бор рўй берди, холос. Миллат эса бир умр уларга интиқ, интизор бўлиб яшади, яшаябди!\nГоҳида фикрга чўмади киши. Инсон асрлар давомида бағоят муҳташам мачитлар, синагоглар, черковлар бино этиб, Яратганга сажда қилган ва қилаётган экан, бу дунёда атеист бўлиш гумроҳлик эмасми?!\nТараққийпарвар инсонлар азал-азалдан ватандошларини илм-маърифатга чорлаб, бу – ҳаёт ва мамот масаласи эканлигини, зиёга интилмаган миллат охир-оқибат нест бўлиб кетишини ҳайқириб айтишаётган, бошларини кундага қўйиб бўлса ҳам курашишаётган экан, ушбу дунёда мутаассиб бўлиш ҳам имонсизлик эмасми?!\nЖадидлар жасорат кўрсатишди, аммо ўша, шўролар замонидаёқ уларни қайта тирилтирган маърифатпарвар олимларимизнинг ҳам журъати ҳазилакам бўлмади. Раҳматли Иброҳим Мўминов, Солиҳ Қосимов, Аҳмад Алиев, Бегали Қосимов, Абдумўмин Фаттоевларга Оллоҳ жаннатидан жой берган бўлсин!\nАслида, тарихни ўрганишнинг ўзи кифоя эмас, уни ҳимоя ҳам қилабилиш керак. Бу сиймолар ҳар қандай тазйиқларга қарамасдан уни бало-қазолардан муҳофаза қилабилдилар.\nБугун ҳам ана шу эзгу ишга камарбаста бўлган Наим Каримов, Шоҳруҳхон Беҳбудий, Ингеборг Балдауф, Сирожиддин Ахмедов, Шерали Турдиев, Бойбўта Дўстқораев, Ҳалим Сайид, Зебо Аҳророва, Дилором Алимова, Шуҳрат Очилов, Нилуфар Намозова, Сайди Умиров ва бошқа жонкуярларнинг остоналари осуда, умрлари узоқ бўлсин.\nСен телбага сон қайда”,\nдеб хониш-у, нолиш қилади ҳофиз. Мен ҳам ушбу рўйхатга илиниб қолишни орзу қилганман. Қўлингиздаги китоб шу йўлдаги қадамлардан биридир.\nДарвоқе, бу асарни ўн йиллар илгари бошлаган эдим. Аммо Маҳмудхўжа Беҳбудийнинг ( ул зотни қавмлари “Маҳмудхон,” бошқалар “Муфти жаноблари”, “Афандим”, “Ходимул миллат”, “Тақсир”, “Устод”, “Муаллими калон” деб ҳам мурожаат этишган. Биз ҳам, ўрни келганда, бу эпитетлардан фойдаланамиз) Саёҳат хотиралари, аниқроғи “Қасди сафар” асарини кенгроқ шарҳлаш учун у киши кезган йўллардан ўтиш, яъни ўша мамлакатларга бориш, одамлар ва воқеъликни бугунги кунга таққослаш зарур, деган хулосага келгандим. Аммо орадан йиллар ўтиб, бунинг имкони бўлмади. Ҳозир мазкур мамлакатларга бориш Муаллимнинг замонидан кўра якчанд даража мураккаблиги каминани бот-бот андишаларга солди. Ёш эса ўтиб бораябди...\nАмерикалик машҳур шоира Эмили Диккенсон ёзади:\n“ Мен Бреск майдонини кўрмаганман, бироқ у ерда гуллар қандай очилишини биламан; мен денгизда бўлмаганман, бироқ унинг мавжлари юрагимнинг тўлқинларига менгзашидан хабардорман; мен Тангрини кўрмаганман, аммо унинг меҳрибонлигини биламан..”\nАслида устоз саёҳат қилган юртлар ва шаҳарлар камина учун унчалик бегона эмас. Иттифоқ даврида Каспийдан ўтиб, Бокуга борганман. У киши таърифлаган Кавказ ҳамда Россиядаги шаҳарларнинг бир қисмини кўришга муяссар бўлганман. Мустақиллигимиз эълон қилингандан кейин, Истанбул ва айрим араб мамлакатларида, жумладан Қуддусда ҳам бўлдим. Ҳозир эса Интернет сайтларида ўзингиз истаган шаҳар ёки юрт ҳақида ёзма маълумотлардан ташқари, талай фототасвирлар, видеолавҳалар борки, киши ўзини ўша жойларда кезиб юргандай ҳис этади.\nЛекин ўтган йиллар давомида бу эзгу йўлда бекор турганим йўқ. Жумладан, елиб-югуриб бўлса ҳамки, 2006 йилда ҳукуматдан у кишига бюст ўрнатиш учун рухсат олдик ва ўрнатдик. Ҳар йили устоз туғилган – 19 январда анжуманлар ўтказябмиз, руҳларига Қуръони Каримдан тиловат қилябмиз, бюст пойи эса гулларга тўлиб кетябди.\nТарихий даҳолар ҳақида асар ёзишнинг мураккаблиги шундаки, жилла бадиий фантазияга берилиб кетсанг, қаҳрамонингни таржимаи ҳоли ва фаолиятидан чекиниш хавфи пайдо бўлади. Факт, рақамларга кўпроқ ўрин ажратсанг, асаринг газета мақоласига ўхшаб қолишидан андиша қилабошлайсан. Руслар ибораси билан айтганда, “золотая середина” яъни, олтинга тенг ўрталикни топиш ҳамиша ҳам осон кечмайди.\nАдабиёт жамиятнинг кайфиятини белгилайдиган, уни ўзгартираоладиган куч, дейишади. Аммо бугунги китобхонни ишонтириш, ҳайратга тушириш нақадар қийинлашганини билганингизда эди!\nАслида буюк шахслар ҳақидаги асарни ўқигандан кўра, уларнинг ўзлари ёзган китобларни ўқиш афзалроқдир. Амир Темур ҳақида ёзилган роман, қисса ва ҳикояларнинг ҳеч бири “Темур тузуклари”га; Бобур ҳақидагилари “Бобурнома”га тенглашолмайди. Менинг китобимни ўқигандан кўра, устознинг қаламларига мансуб “Қасди сафар”ни ўқиш самаралироқ бўлур эди. Аммо камина ҳам, шу баҳонада қаламим учида турган гапларни қоғозга (аниқроғи, компьютерга) туширмаслигимнинг иложи йўқ эди.\nБеҳбудий – бағоят серқирра, сермаҳсул сиёсатчи арбоб ва ижодкор. Ул зоти олийнинг тўлақонли образини яратмоқ мушкул вазифа. Биз устоз чашмасидан бир неча ҳовуч обиҳаёт олдик, холос.\nБу ўринда шуни таъкидлаш керакки, биз Беҳбудий афандини драматургиямиз ва театримиз асосчиси деймиз. Бу салоҳияли ва зукко инсон “Саёҳат хотиралари” ва долзарб мақолалари билан уйғониш даври деб аталадиган долғали замонда янги ўзбек публицистикасига ҳам асос солди. Мадомики шундай экан, ул зоти мукаррамни миллий қаҳрамонимиз, уйғониш даври адабиётининг сардафтари дейишга тўла асосимиз бор.\nҚўлингиздаги асар анъанавий қисса ёки роман жанрига унчалик мос келмаслигини тан олишим керак. Аммо бугунги Ғарб ва Европанинг номдор ёзувчилари эски қолипларни бузиб, саргузаштлар, афсоналар, детективлар, публицистикага йўғрилган асарлар ёзишаётганлигини ҳам эътибордан четда қолдириш ўринли бўлмас. Мазкур романларда, биз ибрат олишимиз зарур бўлган бош қаҳрамон, сюжет чизиғи, салбий, ижобий персонажлар, муаллиф позицияси ҳам йўқ ҳисоби. Аммо, шунга қарамай, уларнинг ўқувчилари кўп. Ҳозирги рақобатли замонда эса бунинг аҳамияти озмунча эмас. Ўзимизда ҳам қалин китобларни кам ўқийдиган бўлишди. Адабиётга қаламини чархлаб, бадиий-публицистик руҳдаги асарлар кириб келабошлади. Улар ҳозиржавоб, сиқиқ. Зеро “вақт – пул” деган ақида бизни ҳам четлаб ўтмайдиганга ўхшайди.\nАсаримиз жанрини “Ҳикоялардан иборат қисса” деб номладик. Зеро, бу ҳикоялар фақат Беҳбудий ёки жадидлар ҳақидагина эмас; маориф ва маънавият учун жонини тикканлар, тамаддуни баланд ёки ночор бўлганлар, улар орасидаги тафовутлар, зиддиятлар ҳақида ҳамдир.\nАсарни “Жадид” деб атадик. Беҳбудийшунос Сирожиддин Аҳмад таъкидлаганидек, аслида “янги” маъносини берадиган бу сўз миссионерлар ва мутаассиблар томонидан таҳқирлаш мақсадида қўлланган. Аммо замонлар ўтиб, у илк маъносига эришганга ўхшайди.\nКитоб ҳақидаги фикрингизни сўрамоқчи эмасман. Турфа иштибоҳларга борманг. Ҳарқандай ижодкор ҳам, мен зўр асар ёздим, деган фикрда бўлади. Буни худбинлик дейсизми, оптимизм дейсизми – ихтиёр ўзингизда, аммо-лекин асарнинг ютуқ ва камчиликларини унинг муаллифидан кўра теранроқ англайдиган киши бўлмаса керак! Камина ҳам бундан мустасно эмас.\nБуни калондимоғликка йўймайсиз, деб умид қиламан.\nОстонангизга боқий осойишталик тилайман!\nҲаётингиз узлуксиз қувончга айлансин!\nАвтор: Нусрат Раҳмат на 10:41 Комментариев нет:\nБЕҲБУДИЙ НОМИ АБАДИЙЛАШТИРИЛИШИ КЕРАК\nЯқинда Тожикистонда (Хўжандда) янги ўрта махсус ўқув юртига Маҳмудхўжа Беҳбудий номи берилди. Надоматлар бўлғайким, бизда буюк жадид бобомизнинг номига бирорта мактаб ёки болалар боғчасининг ҳам номи берилмаган. У киши таваллудининг 145 йиллиги муносабати билан метро станцияларидан бирининг номи берилишини таклиф ва илтимос қиламиз.\nАвтор: Нусрат Раҳмат на 10:33 Комментариев нет:\nАвтор: Нусрат Раҳмат на 15:56 Комментариев нет:\nДЕБОЧА ВА БИРИНЧИ БОБ\nБУНИ ҲАЁТ ДЕБДИЛАР ЁКИ ЎҒЛИМ УЛУҒБЕКНИНГ КУНДАЛИГИДАН\nД Е Б О Ч А\nЁш сухандоннинг илк бор экранда пайдо бўлиши ёхуд актёрнинг биринчи марта саҳнага кўтарилиши арафасидаги ҳаяжонини кузатганмисиз? Бир неча дақиқалик мулоқотнинг зоҳирий салобати босади, бояқишларни.\nМенинг айни лаҳзалардаги ҳаяжоним уларникидан чандон устун. Чунки танаффуслари билан қўшиб ҳисоблаганда нақ йигирма олти йиллик меҳнатим маҳсулини илк бор ҳукмингизга ҳавола этяпман. Шу тобда сизни бир неча сония зимдан кузатишни истардим. Тасаввуримча, китобни қўлга олиб, орқа-олдига назар ташлайсиз-у салмоқлаб кўриб, беихтиёр ўқишга тутинасиз. Кейинчи? Чалғиб кетмайсизми?! Саҳифалар қатидан ўзингиз излаган шоҳиста ва зариф сеҳрни, дарддош оғриқни топаоласизми?!\nҲозирги китобхон ўта талабчан, зукко, дейишади. Лекин у андак серташвиш, лоқайд, худбин ҳам. Унинг ихтиёрида телевизорнинг қатор каналларидан ташқари, компьютер, қизиқарли газета, журналлар, кассеталар, улфатлар ... Бунинг устига китобхонимиз тинч, хотиржам эмас: сиёсий, ижтимоий, иқтисодий, экологик муаммолар уни, оиласини четлаб ўтмайди.\nАвтор: Нусрат Раҳмат на 06:50 Комментариев нет:


17:39 20.06.2019 (Янгиланган 17:45 20.06.2019)\n26 ёшли қотил танишининг ухлаб ётганлигидан фойдаланган. У ўзи билан олиб келган ип бўлаги билан унинг бўйнидан бўғиб, қасддан ўлдирган.\nТОШКЕНТ, 20 июн – Sputnik. Бош прокуратура Гулистонда рашк туфайли содир этилган қотиллик тафсилотларини очиқлади.\nБош прокуратуранинг хабар қилишича, Мирзаобод туманида яшовчи фуқаро А.И. (1993 й.т.) 15 июнь куни илгаридан ўзига таниш бўлган Ў.А.ни рашк қилган. Оқибатда қизнинг ухлаб ётганлигидан фойдаланиб, ўзи билан олиб келган ип бўлаги билан унинг бўйнидан бўғиб, қасддан ўлдирган. Сўнгра бўйнида бўлган тилла занжир, 1 жуфт тилла зирак, пластик карточкаси ва Samsung Galaxy русумли уяли телефонини қўлга киритган.\n“Жиноятнинг гумон қилинувчи А.И. томонидан содир этилганлиги унинг иқрорлик аризаси, кўрсатувларини ҳодиса жойида текшириш тергов ҳаракатлари, марҳумага тегишли бўлган далилий ашёлар: пластик карточкаси, ҳодиса жойидан олиб кетилган тилла буюмлар, Samsung Galaxy русумли уяли телефони, бармоқ излари, гувоҳларнинг кўрсатувлари ва бошқа далиллар мажмуи билан тасдиқланмоқда”, - дейилади прокуратура хабарида.\nМазкур ҳолат юзасидан Сирдарё вилоят прокуратураси томонидан Ўзбекистон Жиноят кодексининг 97-моддаси билан жиноят қўзғатилди.\nЭслатиб ўтамиз, бироз аввал 18 июнь куни вақтинча Сирдарё вилоятининг Гулистон шаҳрида ижарада яшаган 21 ёшли Ў.А. исмли аёлнинг жасади қотиллик аломатлари билан уйидан топилгани ва қотил қўлга олингани хабар қилинган эди.


Россияда мигрантларга алоқадор жиноятлар камайгани маълум бўлди - Bugun.uz\nРоссияда мигрантларга алоқадор жиноятлар камайгани маълум бўлди\n11:23 | 04-01-2022\nРоссияда 2021 йилнинг 11 ойи давомида мигрантларни сохта рўйхатга олиш билан боғлиқ жиноятлар сони 2020 йилга нисбатан деярли 16 фоизга камайгани маълум бўлди. Бу ҳақда Россия Ички ишлар вазирлиги матбуот хизматига таяниб, «Известия» хабар берди.\nМаълумотларга кўра, 2021 йилнинг 11 ойи давомида 27 мингдан ортиқ жиноят содир этилган. «2020 йилнинг январь–ноябрь ойларидаги кўрсаткичга нисбатан 15,8 фоизга пасайиш кузатилмоқда», дея маълум қилинган хабарда. Таъкидланишича, мигрантларни сохта рўйхатга олиш, қонунга кўра, 100 мингдан 500 минг рублгача жарима ва 3 йилгача озодликдан маҳрум этилишга сабаб бўлади.\nШу билан бирга, вазирликнинг аниқлик киритишича, 2022 йилнинг 1 январидан бошлаб Россияда ноқонуний меҳнат қилган хориж фуқаролари нафақат жаримага тортилиши, балки мамлакатга қайтиш тақиқланган ҳолда чиқариб юборилиши мумкин. Қайд этилишича, 2020 йилдан буён 7 миллиондан ортиқ хорижлик Россияда қонуний меҳнат фаолияти учун рухсатнома олган.\nАввалроқ Россияда мигрантлар учун янги қоидалар кучга кирганди. Шунингдек, мигрантлар Россиядаги меҳнат бозорига қандай таъсир қилиши маълум бўлганди.


Жаҳон банки жаҳон ялпи ички маҳсулоти ўсиши бўйича прогнозини ёмонлаштирди\n07:40 / 09.01.2019 2688\nЖаҳон банки “хатарлар кучайгани ва номақбул омиллар кўпайгани” сабабли 2019 йил учун дунё иқтисодиёти ривожланиши бўйича прогнозини ёмонлаштирди.\n2019 йил учун жаҳон иқтисодиёти ўсиши 0,1 фоиз, яъни 3 фоизгача пасайтирилган. 2020-2021 йилларда ўсиш савдо ва инвестициялар ҳажми қисқариши сабабли 2,8 фоизгача камайиши кутилмоқда.\nБозор иқтисодиёти шаклланаётган йирик давлатлар ва ривожланаётган давлатлар учун прогноз 0,5 фоизга, яъни 4,2 фоизгача ёмонлашган. 2020 йилда банк бу давлатлар учун ўсиш 4,5 фоизгача, 2021 йилгача 4,6 фоизгача ўсишини кутмоқда.\nРивожланган давлатларда ўсиш суръатлари 0,2 фоизга, яъни 2 фоизгача пасайиши прогноз қилинмоқда. 2020 йилда эса ўсиш 1,6 фоизгача пасайиши кутилмоқда.\nЖаҳон банки, шунингдек, жаҳон савдоси ҳажми ўсиши прогнозини ҳам пасайтирган. Жумладан, 2019 йилда ўсиш 3,6 фоизгача (аввал 4,1 фоиз кутилган), 2020 йилда эса 3,5 фоизгача (аввал 4 фоиз кутилган) пасайиши мумкин.\nБанкнинг баҳолашича, нефтнинг ўртача йиллик нархи 2019 йилда деярли ўзгармас экан.


Акмал САИДОВ: Қонун устуворлиги ва инсон ҳуқуқлари\n14.03.2017 Чоп этиш учун\nИқтисодиётда хусусий мулкни ҳимоя қилиш ва тадбиркорлик фаолиятини ривожлантириш энг муҳим устувор йўналишлар сифатида белгилаб олинган. Ўзбекистон биринчилардан бўлиб Инсон ҳуқуқлари бўйича кенгашнинг тадбиркорлик фаолиятининг раҳбарий тамойиллари бўйича резолюцияси қоидаларини муҳокама этди.\nХалқаро меҳнат ташкилоти билан конструктив ҳамкорлик изчил давом этмоқда. Хусусан, 2020 йилгача мўлжалланган -Муносиб меҳнат бўйича мамлакат дастури қабул қилинди. Халқаро меҳнат ташкилотининг Бирлашмалар эркинлиги ва касаба уюшмаларига бирлашиш ҳуқуқини ҳимоя қилиш тўғрисидаги 87-сонли конвенцияси ратификация қилинди. Унинг қоидаларини имплементация қилиш мақсадида “Касаба уюшмалари, уларнинг ҳуқуқлари ва фаолиятининг кафолатлари тўғрисида”ги, “Меҳнатни муҳофаза қилиш тўғрисида”ги қонунларга тегишли ўзгартиш ҳамда қўшимчалар киритилди. Яна бир жиҳат, 2016 йилги пахта йиғим-терим жараёни мустақил мониторинги бўйича эълон қилинган ҳисоботда Халқаро меҳнат ташкилоти Ўзбекистонда болалар меҳнатидан фойдаланиш амалиёти йўқлиги ҳақида хулоса берган.\nМамлакатимиз БМТ устав, шартномавий органлари, агентликлари ҳамда Инсон ҳуқуқлари бўйича махсус процедуралари билан фаол ҳамда амалий мулоқот олиб бормоқда. Мустақиллик йилларида БМТнинг шартномавий органларига Ўзбекистоннинг 35 дан ортиқ миллий маърузалари тақдим этилган.\nЎзбекистон ютуқлари БМТнинг Инсон ҳуқуқлари бўйича кенгашининг 34-сессиясида юқори баҳоланди. Хусусан, БМТ Тараққиёт дастури раҳбари Ҳелен Кларк қайд этганидек, БМТ Тараққиёт дастури 2008 йилдан бери юздан ортиқ мамлакатларнинг миллий инсон ҳуқуқлари ташкилотларига кўмак бериб келади. Фуқаролик жамияти билан ҳамкорлик масалаларида катта тажриба тўпланди. У Ўзбекистонда 2014 йилдан бери амалга ошириб келинаётган лойиҳаларни намуна қилиб кўрсатди. Шартномавий органларнинг, шу жумладан, Универсал даврий ҳисоботлар доирасида билдирган тавсиялари бажарилиши устидан мониторинг олиб бориш бўйича миллий ҳаракатлар режаси биргаликда ишлаб чиқилиб, амалга оширилмоқда. Ҳелен Кларк ушбу ҳужжат 40 дан ортиқ миллий муассасалар ва ташкилотларнинг кенг иштирокида тайёрланганини алоҳида таъкидлади. БМТ Тараққиёт дастури раҳбари БМТнинг Инсон ҳуқуқлари бўйича кенгаши юқори даражасининг йиллик мунозараларида ҳам Ўзбекистон саъй-ҳаракатларини яна бир карра эътироф этди.\nИнсон ҳуқуқлари бўйича кенгаш сессиясида БМТнинг Инсон ҳуқуқлари бўйича олий комиссари Зайд Раад ал-Ҳусайн йиллик маърузаси билан чиқиш қилди. У маърузасида, жумладан, шундай деди: “Ўзбекистонда Президент Шавкат Мирзиёев ташаббуси билан БМТнинг ҳуқуқни муҳофаза этиш механизмлари тавсияларига мувофиқ, бир қатор қонунлар ишлаб чиқилди ҳамда қабул қилинди. Яқинда эълон қилинган суд-ҳуқуқ ислоҳотлари ҳақидаги Фармонда одил судловни ва судларнинг чинакам мустақиллигини таъминлаш учун шароит яратиш кўзда тутилган. Ушбу ҳужжатларнинг амалга оширилиши бутун мамлакат халқи учун ижобий натижа келтиради”.\nИнсон ҳуқуқлари бўйича кенгаш 34-сессияси доирасида Ўзбекистон Республикаси БМТга аъзо бўлганининг 25 йиллигига бағишлаб брифинг ўтказилди. Унда йирик халқаро ташкилотлар, дипломатик корпус вакиллари, жамоатчилик ҳамда илмий доиралар, экспертлар қатнашди. Тадбирда меҳмонларга мамлакатимизда сиёсий, суд-ҳуқуқ ва социал-иқтисодий соҳаларда амалга оширилаётган ислоҳотлар ҳақида батафсил ахборот берилди. Меҳмонлар Ҳаракатлар стратегияси ҳамда уни Халқ билан мулоқот ва инсон манфаатлари йилида амалга оширишга оид Давлат дастури билан танишдилар.\nХусусан, Женева дипломатик доираси президенти Роберт Блум мамлакатимизда аҳоли фаровонлигини юксалтириш, фуқароларнинг сиёсий, иқтисодий, ижтимоий ва маданий ҳуқуқларини таъминлаш мақсадида ҳаётга татбиқ қилинаётган кенг кўламли ўзгаришлар жараёнига ижобий баҳо берди. Унинг қайд этишича, мустақиллик йилларида қонун устуворлиги асосида барпо қилинган очиқ ҳамда барқарор сиёсий тизим мана шундай ислоҳотларга йўл очди.\nКўришлар сони: 16276


Рио-2016: 32 спортчи ва 30 та медаль - BBC O'zbek\nРио-2016: 32 спортчи ва 30 та медаль\nЎйинларнинг еттинчи кунига келиб, Ўзбекистон Паралимпия терма жамоаси ҳисобидаги медалларнинг сони 30 тага етди.\nЎзбекистонлик паралимпиячилар 14 сентябр куни яна олтита: битта олтин, иккита кумуш ва учта бронза медалини қўлга киритишди.\nБу медалларни Ўзбекистон Паралимпия терма жамоаси ҳисобига енгил атлетикачилари Сафия Бурхонова, Александр Свечников, Ҳусниддин Норбеков, сузувчилари Музаффар Турсунхўжаев, Муслима Одилова ва Шоҳсанамхон Тошпўлатовалар келтиришди.\nАлександр Свечников эса, 65.69 метрлик натижа билан найза ирғитиш баҳсларида Ёзги Паралимпия Ўйинларининг рекордини янгилади ва Ўзбекистон Паралимпия терма жамоаси ҳисобига 7-олтин медалини келтирди.\nЎйинларнинг 8-кунига келиб, Ўзбекистон ҳисобидаги 7 та олтини дохил жаъми 30 та медали билан иштирокчи совриндор 71 давлат орасидан медаллар жадвалида 12-ўринни эгаллаб турибди.\nЯдро ирғитиш баҳсларида Рио Паралимпиадасининг олтин медалини қўлга киритиш баробарида жаҳон рекордини ҳам янгилаган Ҳусниддин Норбеков эса, кеча чоршанба куни Ўйинларнинг бронза медалини ҳам қўлга киритди.\nМуслима Одилова кечаги ютуғи ортидан ҳисобидаги кумуш медалларининг сонини иккитага етказган бўлса, Музаффар Турсунхўжаев ва Шоҳсанамхон Тошпўлатовалар яна биттадан бронза медалилик бўлишди.\nБир томондан, Ўзбекистонни Рио Паралимпия Ўйинларида рекорд сондаги - жаъми 32 та спортчиси намоён этмоқда.\nАммо, бошқа тарафдан, бу 32 нафар спортчи Рио Паралимпиадасининг 58 та йўлланмасини қўлга киритишга муваффақ бўлишган.\nЎйинларнинг еттинчи кунига келиб, аллақачон медалларининг сони бўйича Марказий Осиёда энг зўр, собиқ Иттифоқ ва Осиё қитъасида иккинчи энг яхши натижани қайд этиб турган Ўзбекистон Паралимпия терма жамоаси медаллар учун курашини ҳали 17 сентябр кунига қадар давом этдиради.\n7(8) сентябр куни расман очилган XV Рио Ёзги Паралимпия Ўйинлари 18 сентябр куни ёпилади.\nМинтақа ва собиқ Иттифоқ\nРио Паралимпиадасида Марказий Осиё минтақасини Ўзбекистон, Қозоғистон, Туркманистон ва Тожикистон намоён этишмоқда.\nМарказий Осиё давлатлари орасидан медаллар жадвалида Ўзбекистондан кейин энг яхши натижа қайд этиб турган (50-ўрин) Қозоғистоннинг ҳисобида битта олтин ва битта кумуш медали бор.\nЎзбекистон билан бирга қўлга киритган медалларининг сони бўйича илғорлик қилаётган Украина эса, медаллар жадвалида ҳануз 3-ўринни эгаллаб турибди.\nУкраина Паралимпия терма жамоаси 31 та олтини дохил Ўйинларнинг 81 та медалини олишга муваффақ бўлган.\nБеларус эса, ҳисобидаги 8 та медали билан медаллар жадвалида 15-ўрин, Латвия 2 та олтини дохил 3 та медали билан 37-ўрин, Озарбайжон 1 та олтини дохил 9 та медали билан 38-ўрин, Литва 2 та медали билан 50-ўрин ва Гуржистон 1 та медали билан 54-ўринни эгаллаб турибди.\nЭнг сўнггида эслатиб ўтиш жоиз, Ўйинларнинг дастлабки етти кунида қўлга киритган медалларининг сони бўйича Ўзбекистон Паралимпия терма жамоаси Рио Олимпиадасида тарихий натижа қайд ўзбекистонлик олимпиячиларни ҳам ортда қолдириб кетишди.\nЎзбекистон Олимпия терма жамоаси шу йил август ойида бўлиб ўтган XXXI Рио Ёзги Олимпиада Ўйинларининг 4 та олтини дохил жаъми 13 медалини қўлга киритишганди.\nРио Олимпиадасида боксчилари жамоа ҳисобига энг кўп - 7 та медаль келтириб, ўзига хос рекорд ўрнатган бўлишса, дзюдочилари Паралимпия Ўйинларининг 10 медалини қўлга киритиб, бу борада ҳам улар қайд этган тарихий натижани янада яхшилашга муваффақ бўлишди.\nМедаллар жадвали пешқадами ҳисобидаги медалларнинг сони эса, 172 та етди. Шундан 75 таси олтин бўлади.\nЖадвалда энг қуйи(71) ўринни эгаллаб турган Шри-Ланка ҳисобида эса, Ўйинларнинг битта бронза медали бор.


hidoyat.uz – “Мовароуннаҳр” нашриётининг сайти - ЧЕТ ЭЛЛАРДА (2013/2)\nЧЕТ ЭЛЛАРДА (2013/2)\nЭНГ КАТТА ВА ЭНГ МИТТИ\nСамарқандлик муҳандис ва хаттот Шавкат Исмоилов Қуръони каримнинг энг катта нусхаларидан бирини кўчирди. Бўйига бир ярим метр, энига эса саксон олти сантиметр ва қалинлиги ўн сантиметрдан иборат ушбу Қуръони карим нусхасини Исмоилов беш йил давомида тайёрлади. Уч юз ўн бир саҳифаю олти юз йигирма икки бетдан иборат ушбу китоб оғирлиги юз килограммдир.\nЭрон Ислом Республикасида Қуръони каримнинг дунёдаги энг кичкина ҳажмдаги нусхаси кўчирилди. Эни етти миллиметр, қалинлиги эса уч микрон келадиган ушбу антиқа китоб олти юз ўттиз уч варақдан иборат. Китоб кўринишини санъат даражасида ишлаб чиққан шахс Руҳуллоҳ Шарифийдир. Муаллифнинг айтишича, матн силикон варақларга лазер орқали туширилган. Қуръони карим оятларини фақатгина махсус микроскоп орқали ўқиш мумкин.\nУралск шаҳрида Қозоғистон Республикаси дин ишлари агентлиги томонидан уюштирилган илмий-амалий анжуман бўлиб ўтди. Йиғилишда Қозоғистон мусулмонлари идораси раҳбарияти, диншунослар, турли ташкилот ва уюшма вакиллари иштирок этишди. Анжуманда бузғунчилик ва қўпорувчиликка қарши курашиш ва унинг олдини олиш ҳамда Ҳанафия мазҳабини маҳкам тутиш ҳақида сўз юритилди.\nҚирим Автоном Республикасининг Белогорск туманида янги жоме масжиди очилиш маросими бўлиб ўтди. Тадбирда диний арбоблар, уламолар, турли ташкилот ва маҳаллий ҳукумат вакиллари иштирок этишди. Жоме Украинанинг "Раид" Ислом уюшмаси кўмаги ҳамда қишлоқ мусулмонлари ёрдами билан бунёд этилди.\nАмерика мусулмонлари томонидан Миссури штатидаги "Жефферсон Сити" маданият марказида диний-маърифий табдир ўтказилди. Анжуманда давлат арбоблари, бошқа динлар вакиллари ҳам иштирок этишди. Тадбирдан асосий мақсад Исломнинг тинчлик ва бағрикенглик дини эканини намоён этишдир. Бу ҳақда иштирокчилардан бири Файзан Саид шундай деди: "Жаҳон афкор оммаси Ислом динининг асл моҳиятини тўғри англашига эришмоқ лозим".\n"МЕН МУСУЛМОНЛИГИМДАН ФАХРЛАНАМАН"\nАвстралия телекомпаниясида ана шундай мавзуидаги янги кўрсатув лойиҳаси тасдиқланди. Ушбу лойиҳани "My Peace" Ислом уюшмаси ишлаб чиқиб, мамлакатнинг машҳур "SBS" ва "Foxtel" телекомпанияларига тақдим этди. Ислом тарихидан тортиб дин асосларигача бўлган мавзуни кенг қамраб олган ушбу кўрсатувни тахминан икки миллион нафардан ортиқ турли дин вакиллари томоша қилишади.\nЭСДАЛИК СОВҒАСИ ТОПШИРИЛДИ\nУкраина мусулмонлари идорасига Фаластиннинг ушбу мамлакатдаги фавқулодда ва мухтор элчиси Муҳаммад Асад ташриф буюрди. Суҳбат чоғида элчи жаноблари мамлакат муфтийи Аҳмад Тамимга Фаластин президенти номидан эсдалик совғасини топширди. Шунингдек, Аҳмад Тамимнинг икки давлат ўртасидаги алоқаларни ўрнатиш, Ислом динини ривожлантиришга қўшган улкан ҳиссасини юқори баҳолаб, унга президент номидан миннатдорлик изҳор қилди.\nОлмония аҳолисининг беш фоизи мусулмонлардир. Уларнинг диний эҳтиёжини қондириш учун икки минг нафар имом-хатиб озлик қиляпти. Бу имомларнинг кўпи немис тилини яхши билмайди. Қисқа муддатли тил ўрганиш курсидан уларнинг ўттиз нафари ўтди, холос. Оснабрюк университети Ислом кафедраси профессори бундай дейди: "Имомнинг фақатгина жума намозини ўқиб бериши кифоя қилмайди. У маҳаллий халқ маданияти ва урф-одатлари билан боғлаган ҳолда қизиқарли мавъиза қилиши лозим. Бундан ташқари у ёшларга маслаҳатчи, ташкилотчи, тарбиячи бўлиши, замон билан ҳамнафас иш олиб бориши керак". Ҳозир Франкфурт, Нюрнберг каби шаҳарлардаги институтлар қошида Ислом маданият марказлари ва турли ўқув курслари очиш ҳамда жоме масжидлар қуриш учун давлат йигирма миллион евро ажратди.


Навоийда 7 киши ҳалок бўлган ЙТҲда «айбдор» аниқланди. У қочиб кетган\nЖами овоз: 83 та.\nЖами овоз: 78 та.\nЖами овоз: 64 та.\nЖорий йилнинг 10 октябрь куни кеч соат 01:10 ларда Кармана тумани ҳудудидан ўтувчи М37 автомобиль йўлида Nexia 2 русумли автомашина ҳалокатга учраб, унинг салонидаги 7 нафар йўловчи ёниб кетгани ҳақида хабар берилган эди.\nВилоят ИИБ ЙҲХБ мутахассисларининг маълумот беришича юк автомашинаси ҳайдовчиси Ҳ.Ж. Навоий—Қизилтепа йўналишида ҳаракатланиб, М37 йўлининг бурилиш жойида Nexia 2 русумли автомашинага йўл бермаган. Мазкур ҳолат сабаб йўл транспорт ҳодисаси келиб чиққан.\n«Энг ачинарлиси, юк автомашинаси эгаси воқеа содир бўлган ерда ҳалокатга учраганларга биринчи ёрдам кўрсатмай, воқеа жойида яширинган. Агар у биринчи ёрдам кўрсатишга шошганда балки фуқароларнинг барчаси ҳалок бўлмасди», – дейди вилоят ФВБ катта лейтенанти Рашид Тошназаров.\nҲ.Ж.га нисбатан Ўзбекистон Республикаси ЖКнинг 266-моддаси 3-қисми «а» банди билан жиноят иши қўзғатилиб, тергов жараёнлари давом этмоқда.\nМаълумот учун, фуқаро Ҳ.Ж. Қизилтепа туманида 1983 йилда туғилган, оилали, икки нафар фарзанди бор.\nКиритилди: 17:41 11.10.2018. Ўқилди: 887 марта. Фикрлар сони: 0 та.


Биридан ном қолди, биридан раҳбар\n02 декабр 2020, Тошкент вақти: 08:09\nhttp://tbn0.google.com/images?q=tbn:mBiPDMKlV3GDwM:http://www.ut.uz/images/03.2006_r_obsh_5.JPG Ўзбекистондаги “Милий тикланиш” ва “Фидокорлар” миллий демократик партиялари қўшма қурултойи ҳар иккала партияни бирлаштириш ҳақида қарор қабул қилди. Бундан олдин ўз ичига “Ватан тараққиëти” партиясини сингдирган “Фидокорлар” партияси “Миллий тикланиш” партияси таркибига кирди.\n“Фидокорлар” партияси номини йўқотди, аммо собиқ партия раиси Аҳтам Турсунов бирлашган “Миллий тикланиш” партиясига раис бўлди. “Миллий тикланиш” партияси раҳбари Хуршид Дўстмуҳаммад раисликдан олинди.\nРасмий Тошкент чўнтагидаги сиëсий партиялар сони биттага камайди.\nАгар эсласак, Хуршид Дўстмуҳаммад ўтган йили кузда Ўзбекистон президенти сайловида рўйхатдан ўтиш учун беш фоизлик сайловчилар овозини тўплаш тўсиғидан ўта олмаган эди.\nХуршид Дўстмуҳаммаднинг ББС радиоси ўзбек хизмати дастурида тингловчилар саволларига жавоб бергани Оқсарой мулозимлари таъбига ўтирмаганди. Президент сайлови пайтида “Бирлик” фаолларининг Хуршид Дўстмуҳаммадни ошкора қўллагани ҳам Оқсарой учун исталмаган бир ҳолат эди.\nХуршид Дўстмуҳаммаднинг Андижон исëнчиларини кўпикка ўхшатгани охир-оқибат тескари эффект бериб, Оқсаройдаги мулозимлар энсасини қотиргани ҳақида ҳам маълумотлар бор.\n“Озодлик” мухбири билан суҳбатлашган таҳлилчилар назарида партияларни бирлаштириш ва Хуршид Дўстмуҳаммадни сиëсатдан узоқлаштириш ишорати ҳам Оқсаройдан тушган.\n“Фидокорлар”ни ўзига сингдирган “Миллий тикланиш” партияси Тошкент шаҳри кенгаши раиси ўринбосари Нодирахон назарида партияларнинг қўшилиши айни муддао бўлган.\n“Устав ва дастурлардаги ғоялар бир-бирига мос келгани, бир-бирига ўхшагани учун бирлаштирилди. Мен бунинг тарафдориман ва қўллаб-қувватлайман. Иккита партия бирлашиши ишнинг янада тезроқ ривожланишига хизмат қилади”,- деди Нодирахон.\nНега “Миллий тикланиш” партияси номи қолди?\nБу саволга жавоб берар экан Нодирахон: “Туманларда, вилоятларда йиғилишлар ўтказдик. Атамалар бўйича анча тортишувлар бўлди. Охир-оқибат шу тўхтамга келинди. “Миллий тикланиш” атамаси мос келди. Бу ҳақда президент девонидан ҳам кўп таклифлар бўлди. Улар бошида Миллий демократик партия, деб ном қўямизми, дейишди. Иккита “Миллий” такрорланиб қолмасмикин, деб яна “Миллий тикланиш” демократик партияси, деб номланди”,- деди.\n1994 йилда Ўзбекистонда “Ватан тараққиëти” партияси ташкил этилган ва унга шоир Усмон Азим бош қилиб тайинланган эди . Кейин бу партия “Фидокорлар”га қўшиб юборилди. Партия раиси Усмон Азим эса четга суриб қўйилди. Кузатувчи Комрон Алиев назарида бу галги воқеа сал бошқачароқ мақсадни кўзлаган.\n“Ўша вақтда тузилган “Ватан тараққиëти” партияси “Бирлик”ка муқобил сифатида тузилган партия эди. Анчагина одамлар “Ватан тараққиëти”га ўтган. Шу нуқтаи назардан ҳукуматга у айтарлича тўғри келмай қолди. Олдинига Усмон Азимни вазифасидан бўшатишди. Кейин партияси ҳам қўшиб юборилди. “Ватан тараққиëти” тугатилиши негизида, асосан, сиëсий сабаблар ëтибди. Ҳозирги партияларнинг бирлашишига келсак, бу ердаги сабаблар у пайтдаги сабаблардан кўра анча бошқача”,- дейди К.Алиев.\nУ ўзбек халқини “кўпик”, деб атаган Хуршид Дўстмуҳаммад бир кун келиб ўзи ҳам кўпик каби четга отилганини таъкидлади.\nБундан олдин ББС жаҳон хизмати саволларига жавоб берган Хуршид Дўстмуҳаммад “кўпик” калимаси тинч аҳолини қирғин қилганларга қаратилганини айтганди.\n“Қайси ёзувчи ёки зиёли одам халқнинг шаънига шу гапни айтиши мумкин? Наҳотки, мен шу гапни айтишим мумкин? Бу фожеа Андижон халқининг фожеаси эмас, бутун Ўзбекистоннинг фожеаси. Ҳаммамизнинг бошимизга тушган кулфат бу. Менинг ўша ташбеҳим халқнинг шаънига қаратилган эмас”,- деган эди Х.Дўстмуҳаммад.\n“Омон Матжон, Усмон Азимов, Мурод Муҳаммад Дўст каби Оқсаройда ишлашга изн берилганлар ва кейинчалик Оқсаройдан қувилганлар сафига Хуршид Дўстмуҳаммад ҳам қўшиладиган кўринади,- дейди шоира Гулчеҳра Нуруллаева. - Фикрловчи онгли шоир ва ëзувчилар бирма-бир истеъфога чиқарилмоқда. Бундан сал олдин Иброҳим Ғафуров бошига шундай кун тушган эди. Мана энди Х.Дўстмуҳаммад. Ҳар ҳолда Х.Дўстмуҳаммад нисбатан халқ ҳаëтини биладиган, юрагининг қаеридадир халқ учун куюнадиган жойи бор эди. Бу унинг асарларидан ҳам билиниб туради. Мана шу нарса раҳбариятни чўчитган бўлиши керак. Оқибатда иккита партияни сунъий равишда бирлаштириб, сиëсий фаолиятдан четлаштирилган бўлса керак, деб ўйлаяпман”.


Кўк олтин: у нимадан ясалади ва ҳақиқий тилла ҳисобланадими? » Ўзбекистон янгиликлари – Zamin.uz\nКўк олтин: у нимадан ясалади ва ҳақиқий тилла ҳисобланадими?\n08 ноя, 21:47 886 Жамият\nҲозирги кунда заргарлик саноатининг рангли олтин ишлаб чиқариш ва ундан фойдаланиш билан боғлиқ соҳалари фаол ривожланмоқда. Албатта, олтиннинг классик усулда яратилган кумуш ва мисли қотишмалари ҳали ҳам урфда, улар савдо рейтингида юқори ўринни эгаллаб туришибди. Аммо компанияар ассортиментларни кенгайтириш ва такрорланмас янгиликлар орқали харидорлар диққатини тортиш истагида изланмоқда. Кўк олтин ҳам улардан бири бўлиб, ажойиб кўринишга эга.\nБу ниманинг қотишмаси ўзи, у ҳам ҳақиқий тилла ҳисобланадими?\nКўк ва мовийранг олтиндан тайёрланган заргарлик маҳсулотлари жуда камёб, ҳар бир тилла тақинчоқлар дўконида ҳам бундай экзотик намунани учратиш амри маҳол. Бу ҳақиқий олтин, аниқроқ қилиб айтадиган бўлсак, қимматбаҳо металл ва индий номли модданинг бирикмасидир. Индий ўзининг соф ҳолатида сира ҳам эътиборни тортмайди ва сиз хаёл қилган кўм-кўк тусга эга эмас. У кумушни эслатувчи рангдаги юмшоқ металл, аммо олтин билан комбинация ҳосил қилса мутлақо бошқача кўринишга келади.\nAuIn2 интерметалик моддаси эса кутганимиздек, тўйинган мовий рангда бўлиб, шунчаки фантастик кўринади. Қотишмада унинг улуши индийникига нисбатан камроқдир, яъни мос равишда 46,2 фоиз ва 53,8 фоиз. Лекин бундай гўзалликнинг ўз тўлови бор — бирикма етарлича мўрт, шунинг учун сиз бу турдаги кўз қувнатувчи воситангизга жуда эҳтиёткорлик муносабатда бўлишингиз керак. Айнан шу жиҳат ишлаб чиқариш жараёнининг ўзига ҳам таъсирни ўтказа олади, унда ўта аниқлик ва пухталик талаб этилади. Аксарият ҳолларда кўк олтин оқ ёки одатий тилладан ясалган мураккаб комбинацияларда декоратив қўшимча ва элемент сифатида қўлланади.\nТакрорланмас тилла яратиш учун индий ўрнига бошқа металл — галлий ҳам қўшилиши мумкин. У кўп жиҳатлари билан индийдан фарқ қилмайди, аммо унинг қимматбаҳо металл билан қоришмаси кўк эмас, ғоят гўзал мовий рангга киради. Бу қотишма олтиннинг ўзи ярмидан кўп миқдорни ташкил этади — 58,5 фоиз. Мовий ранг олтин кўки сингари мўрт эмас, лекин кўпинча у ҳам классик олтин қотишмали мураккаб бирикмаларда жуда эҳтиёткорлик билан ишлатилади.\nКўк ва мовий олтин жуда қадимдан машҳур бўлгани диққатга сазовордир, бироқ ушбу бирикмаларга тегишли кимёвий таркиб ҳақида аниқ маълумотлар мавжуд эмас. Кўплаб мунозаралар ва заргарлик жамиятларининг катта қизиқишига сабаб бўлган сирли Антониасси олтини ҳақида ҳам худди шундай дейиш мумкин. Аргентиналик заргар мовийранг олтиндан ўз санъат намунасини яратади, аммо ушбу қоришма таркибини ошкор қилишга шошилмайди. Халқаро сертификатлаш доирасида у кўк олтиннинг кимёвий таркибини очиқлашга мажбур бўлганида, Антониасси кобальт металлидан фойдалангани маълум бўлади.\nБироқ кўринишидан заргар металларнинг бирикмадаги фоизлари қийматини айтишда ёлғон гапирган, чунки ҳеч ким унинг тажрибаси орқали кўк олтин олишга эриша олмади. Эҳтимол, фоиз таркибига қўшимча равишда иш жараёнининг баъзи нозик жиҳатларини билиш керакдир, ёхуд Антониасси ўзининг мовий тилласидаги кобальт сирини айтишни истамагандир, балки у умуман мавжуд эмасдир.\nИнқироз сабабли туркманистонликлар тилла тақинчоқларини сотишга мажбур бўлмоқда 16 май, 13:17\nХорижлик сайёҳларга тилла буюмларни сотишга рухсат берилди... 08 фев, 10:04\nТилла узук эркак киши соғлиги учун зарарли 14 июн, 00:10\nДунёдаги энг қимматбаҳо тақинчоқлар (фото) 27 апр, 10:19\nТилла тишлар қозоғистонликларнинг хорижга чиқишларида муаммо туғдириши мумкин 23 фев, 11:25


ОАВ турмада ўтирган маҳбусни Лондондаги теракт ижрочиси деб атади\n09:05 / 23.03.2017\nОАВ 22 март куни Лондонда теракт содир этган террорчининг исми ҳақида нотўғри маълумот берган. Буни BBC телеканали мухбири Доминик Касчиани твиттерда маълум қилди. Касчиани маълумотларига кўра, The Independent нашри террорчи сифатида айтган Абу Иззадин ҳозирда турмада жазо ўтамоқда.\nАввалроқ бир нечта британ нашрлари Лондон марказидаги терактни Абу Иззадин (Тревор Брукс) амалга оширганини маълум қилишганди. Бироқ кейинроқ Иззадин пул йиғиш, иғвогарлик ва террорчиликни тарғиб қилгани учун ҳозирда турмада жазо ўтаётгани маълум бўлган.\nТаъкидланишича, Independent нашри террорчи исми ҳақида аввал сайтида чоп этган маълумотни ундан ўчириб ташлаган.\nЛондон террорчи Абу Иззадин


2007 йилнинг ёзи. Юрген Клопп «Майнц»ни ўрмонга саёҳатга олиб бориши керак эди. Аммо шундан бир ойча муқаддам клуб бундеслигадан тушиб кетди ва ёзги таътилга мўлжалланган режалар чиппакка чиқди. Жамоа бунинг ўрнига Қуйи Саксонияга сафар уюштириб, «Айнтрахт» билан ўртоқлик ўйини ўтказди. Икки минг томошабинни қабул қила оладиган стадион бўм-бўш, майдондаги футболчиларнинг иштиёқи ҳам унчалик баланд эмас. Иккинчи бўлимдаги вазиятларнинг бирида футболчилар ҳаводаги тўп учун курашиб, тўқнашиб кетишди. «Майнц» шифокорлари бошидан жароҳат олган ва тўқнашувдан сўнг бироз гангиб қолган Штефан Маркольфга ёрдам кўрасата бошлашди. Шу пайт «ноль бешинчилар»нинг сардори Милорад Пекович ҳодиса жойига яқинлашиб, жамоадошининг қулоғига назар солди-да, ундан жуда бир муҳим нарса тушиб қолганини пайқаб, шеригининг атрофида худди телбадек айлана бошлади. Маркольф ўрнидан бир амаллаб турган пайтда Пекович майдондаги чимни синчиклаб текшириб, қидирган нарсани топди. Бу - кичкинагина, қулоққа тиқиб олинадиган махсус эшитиш аппарати эди! Милорад жиҳозни ҳимоячига қайтарар экан, Штефан сардорда мамнуният билан нигоҳ ташлаб, қуйидаги сўзларни айтди: «Агар сен бўлмаганингда, мен шу ерда 1500 евродан айрилардим!»\nБу воқеадан бир неча кун аввал, Хорватиянинг «Хайдук» клубига қарши ўтган яна бир ўртоқлик ўйинида Маркольф «Майнц»нинг ҳужумига қўшилди-да, узоқдан оширилган тўпни қабул қилиб олиб, рақиб дарвозаси сари чопди. Бироқ у тезда ҳайрон бўлганича, жойида тўхтаб қолди: рақиб ҳимоячилари футболчини таъқиб қилмай қўйганди. Негаки, Маркольф ўйиндан ташқари ҳолатга тушиб қолган, аммо ҳакамнинг ҳуштагини эшитмай, ҳаракатни давом эттираверганди. Ваҳоланки, ўшанда ҳам митти қурилма унинг қулоғида эди.\nСезиб турганингиздек, қурилма Штефан учун ўта муҳим буюмга айланган, зеро Маркольф қулоғида муаммо билан дунёга келганди. Қисқаси, у 90 фоиз овозларни эшита олмасди. Бироқ Штефанни шундай тарбиялашдики, у мазкур камчиликка эътибор бермай ўсди.\nШтефаннинг бахтига, отаси ўқитувчи бўлиб, бола тарбиясини мукаммал тушунар ва фарзандининг муаммосини қандай ҳал қилишни режалаштириб қўйганди. Унга кўра, болакай аввал эшитиш қобилияти паст бўлган болаларга мўлжалланган махсус боғчага қатнади. У ерда логопед аёл Маркольф билан узоқ ва жиддий шуғулланиб, болага сўзлашни, гапиришни мукаммал ўргатди. Кейинроқ катта Маркольф Штефаннинг акаси ва опасига махсус топшириқ бериб, уларни болакай билан имкон қадар кўпроқ мулоқот қилишга ундади. Бунинг натижасида Штефан мактаб ёшига қадар кишилар билан бемалол гаплаша олиш қобилиятига эга бўлди. Яхшиямки, у оилада учинчи фарзанд эди. Агар Штефан тўнғич ўғил бўлганида, шубҳасиз, мулоқот жараёни муайян даражада чекланган бўларди. Хуллас, катта Маркольф Штефанни одатий болалардан қолишмайдиган даражада тарбиялаб, уни одатий мактабга ўқишга берди. Шу тариқа, Штефан Маркольф тенгдошлари каби бинойидек бола бўлиб, мактабга борди. У дарсларда ўртоқлари билан теппа-тенг қатнашар, саволларга жавоб берар, доскага чиқиб, масалалар ечарди. Фақат, унинг қулоғида махсус эшитиш қурилмаси бўларди. Бу қурилма унга ҳатто «Витценхаузен» футбол клубининг болалар жамоасида тўп суришига ҳам имкон яратди. Оиладагилар Штефаннинг хоббисига шунчаки, бир эрмак, болалар билан янада яқинлашиш учун яхши бир омилдек қабул қилишди. Бироқ вақтлар ўтгани сари Штефандаги футболга меҳр кучайиб бораверди. У 16 ёшида Бецирксоберлигадаги (Германия чемпионатининг олтинчи лигаси) «Хессен» клубида шуғулланарди. Орадан бир йил ўтгач, у бешинчи дивизионнинг «Баунаталь» клубига қабул қилинди. Бу жамоада 20 ёшли иқтидорни «Майнц» скаутлари пайқаб қолишди ва уни клубга таклиф қилишди. Штефан мазкур таклифдан шунчалик боши осмонга етдики, профессионал клубда тўп суриш учун физиотерапия йўналишидаги ўқишдан воз кечди.\nЭнг муҳими, бу пайтга келиб Маркольф ўзининг майдондаги кучли томонларини билиб олганди. У мураббий, дарвозабон ва ҳимоячиларнинг кўрсатмаларини, мухлисларнинг қўллаб-қувватлашларини эшитмас, буларнинг бари унга ягона бир шовқиндек туюларди. Аммо шу билан бирга, у ўткир кўзлари билан майдондаги ҳар бир вазиятни кўриб, шунга яраша дарров керакли хулоса чиқарарди. Яъни биргина нигоҳ орқали қачон «очилиши» кераклигини-ю, қачон таъқибдан қочиш мумкинлигини сезиб оларди. Бир сўз билан айтганда, Штефанинг кўзлари унинг қулоғига боғлиқ муаммолари ўрнини бемалол босарди: «Мен ҳакамнинг ҳуштагини эшитмайман, аммо уни доим кўриб тураман. Қоида бузилганини ёки ўйин тўхтатилганини шундан билиб олавераман». Маркольф, шунингдек, ишқибозларнинг жамоага, унинг шахсан ўзига бўлган муносабатларини ҳам кўзлари орқали аниқлашни ўрганди. «Агар мени қўллаб-қувватламоқчи бўлсанглар, яхшиси, фамилиям битилган улкан плакатлар олиб келинг», - деганди у бир гал ҳазил аралаш.\nШтефан «Майнц»га қабул қилинганига икки йил тўлганида, у Юрген Клопп билан танишиш бахтига муяссар бўлди. Бунгача у «Майнц»нинг иккинчи таркибида, чап қанотда тўп сурди. Ўйинлар тугагач, у ҳамма қатори, мураббий хонасига кирар, ютуқ ва камчиликлари ҳақида атрофдагиларнинг лабларига қараб, билиб оларди. «Майнц II» бош мураббийи Колин Белл уни сабрли бўлишга, омадини кутиб яшашга ўргатди. Тез орада Беллнинг ўрнини Пётр Нойштедтер эгаллади ва ўғли - Роман Нойштедтер қатори, Штефанни ҳам асосий таркиб аъзосига айлантирди. Бу - қулоғи оғир йигитча учун катта аҳамиятга эга эканини сезиб тургандирсиз?..\nНиҳоят, 2006-07 йиллар мавсумида Маркольф бош жамоа машғулотларида иштирок эта бошлади. 2007 йилнинг ёзига келиб, «Майнц» иккинчи бундеслигага тушиб кетганидан сўнг, Юрген Клопп Штефанни ўз қабулига чақирди. Бу ерда яна ўша эски одат такрорланди - сўзлаш қобилияти бинойидек, қаршингдаги одам нималар деяётганини эса лабларнинг қимирлашидан билиб олаверасан. Шу тариқа, Маркольф мураббий унга ишонч билдириши мумкинлигини сезди ва машғулотларга янада жиддийроқ киришди. «Бизнинг унинг эшитиш қобилияти пастлигини билмаганимизда ҳам, буни асло сезмаган бўлардик, - деди Клопп. - Штефан майдонда кўрганларига қараб хулоса чиқаришни билади. Бу эса футболда эшитишдан кўра муҳимроқ». Хуллас, Юрген ҳимоячини ёзги йиғинга таклиф қилиб, уни синовдан ўтказди ва якуний хулоса чиқарди: Маркольф биринчи жамоада ўйнашга лойиқ.\n«Майнц» муваффақиятсизликдан сўнг бундеслигага дарҳол қайта олмади. Бироқ худди ўша мавсум Штефан учун эртакка айланди. Чунончи, мавсум аввалида жамоанинг чап қанотидаги асосий ҳимоячи Марко Розе узоқ муддатга сафдан чиқди ва Клопп бу ўринни Маркольфга ишониб топширди. Шу тариқа, Штефан жамоа ҳимоясида умидли Невен Суботич ҳамда тажрибали Николче Новескилар билан биргаликда ҳаракат қила бошлади. Айтганча, Новески ҳақида кичик бир қизиқарли воқеа: у 2005 йилги ўйинларнинг бирида рақиб дарвозасини аниқ мўлжалга олади, аммо ўйин охиригача ўз дарвозасини ҳам кетма-кет икки марта ишғол қилиб қўяди. Табийки, бундай кўнгилсизликдан сўнг барча унинг кайфиятини қандай кўтариш мумкинлиги ҳақида ўйлаб қолади. Аммо Новески кийиниш хонасидан чиқиб келар экан, жилмайиб, ўзини кутиб турган журналистларга шундай дейди: «Ҳечқиси йўқ, ахир мен бугун «хет-трик»ка эришдим!»\nШундай қилиб, Маркольф «Майнц»нинг ҳимоя чизиғида мавсум давомида 8 ўйин ўтказади. Тўғри, гол уриш унга насиб қилмайди, бироқ ўз навбатида, Штефан рақибларга ҳам бунга имкон бермайди.\nҲар гал унинг туғилган куни «Майнц» кийиниш хонасида улкан шодиёнага айланар, ҳар гал бирор-бир қизиқарли воқеа кузатиларди. Дейлик, кимдир торт кесиш билан овора, уч-тўрт нафар футболчи эса Штефаннинг қулоғига тинмай бақириб, Happy birthday to you деб такрорлайди. У эса кулимсираб, жамоадошларига шундай дейди: «Эй, мен сизларни эшитмаяпман, қаттиқроқ гапиринглар, илтимос!».\nЮрген Клопп эса Маркольфни мақтагани-мақтаган: «У жуда тезкор ва оёқлари ниҳоятда кучли. Штефанга бундан ортиқ ҳеч нарса керак эмас».\nШтефан қулоғида махсус қурилма билан ҳар гал майдонга чиқиб келар экан, бўлмаса, уни ўйин арафасида бошқасига алмаштириб олади: «Менда иккита эшитиш аппарати бор — биттаси футбол учун, иккинчиси бошқа вақтларда фойдаланиш учун. Янги қурилманинг афзаллиги шундаки, у қулоқдан сирғаниб тушиб қолавермайди, шунингдек, тўп келиб бошга текканида, унча-мунчага бузилавермайди. Аммо у сал қимматроқ - 1500 евро». Кундалик ҳаётда ҳам мазкур муаммо футболчи йигитга унчалик халал бермаяпти. Мисол учун, у қайлиғи билан кинога тушса, картинадаги қаҳрамонларнинг лабларига қараб, гап нимадалигини тушуниб олади. Кейинчалик, жуфтлик бунда ҳам қулайроқ йўл топишди: «Субтитртлари бор DVD - жуда ажойиб нарса-да!».\nШу тариқа, ёқимли эртак бир мавсум давом этди. Вақти келиб, Клопп кўзларида ёш билан «Майнц»ни ташлаб кетди. Унинг ўрнини эгаллаган норвегиялик мутахассис Йорне Андерсен эса Штефанни кераксиз футболчилар сирасига киритди. Шу боис, Маркольф яна аввалги ўрнига - минтақавий лигага қайтди. Бироқ у одамлар диққатидан бутунлай четда қолгани йўқ. Аниқроғи, қулоғи оғир футболчилардан иборат Германия терма жамоаси устози Франк Цюрн Маркольфни юксак умидлар билан жамоасига таклиф қилиб, уни Европа чемпионатига олиб кетди. Германияликлар бу мусобақада бронза медалларини қўлга киритишди. Лекин Штефан учун «Майнц» асосий таркибидаги ўша 8 ўйин нисбатан ёқимлироқ, қадрлироқ эди: «Эҳтимол, менинг ҳаётим қулоғида муаммоси бор бошқа инсонлар, айниқса болалар учун ўрнак бўлар?! Мен бир нарсани - ўзингга ишонсанг ва муаммолар қаршисида таслим бўлмасанг, ҳар қандай орзуга эришиш мумкинлигини исботлашни истайман».\nГувоҳи бўлганингиздек, Маркольфнинг бошидан ўтган саргузаштлар (ҳаттоки, у ҳозир ҳаваскорлар лигаси даражасида тўп сураётган бўлса-да) ҳар қандай киши учун намуна бўла олади. Зеро, футбол - инсон ўзлигини топиши учун катта таъсир ўтказа оладиган муҳим йўналиш. Штефан Маркольф мисолида эса биз амин бўламизки, сенинг қандай эшитаётганинг, қулоғингдаги қурилма қандай ишлаётгани муҳим эмас. Муҳими - сен ўз имкониятларидангдан қай даражада фойдалана олишингда! Шунингдек, гап бу ерда фақат эшитиш қобилиятида ҳам эмас. Гап - сендаги ирода кучининг қанчалик намоён эта олишда!\n«Майнц»дан кетар экан, Штефан Маркольф унинг бошидан ўтганлари ўзига ўхшаш ёш футболчиларга катта йўл очиб беришига умид билдирди. Қизиғи шундаки, Маркольфнинг «вориси» ҳозирданоқ аниқ - қулоғида муаммо билан туғилган 19 ёшли Симон Оллерт ҳам айни кунда профессионал футболчи бўлишни мақсад қилган. Агар у махсус қурилма ёрдамида атрофидаги товушларнинг 60 фоизини эшита олса, қурилмасиз бу кўрсаткич атиги 2 фоизга тушиб қолади. Аммо иқтидорли ёш форвард мазкур камчиликка қарамай, 17 ёшида «Унтерхахинг»да дебютини нишонлади. Кейинроқ эса бундеслигадаги «Ингольштадт»нинг ёшлар жамоасига таклиф этилди. Очиғини айтиш керак, хасталик ҳозирча Оллертга тез-тез панд беряпти: биринчидан, унинг қулоғидаги қурилма кўпинча майдонга тушиб қолаверади, иккинчидан, соғлом рақиблар болаларга хос ғайирлик билан бечорани камситишмоқда. Бироқ бу - вақтлар ўтиши билан йўқолиб кетадиган муаммолар.\nАсосийси, Оллерт ҳам буёғига Штефан Маркольф сингари, жисмоний камчилиги бор кишилар ҳам ўзини четга тортавермай, охиригача курашиши лозимлигини исботлаши зарур. Демак, бундеслига тарихидаги илк қулоғи оғир футболчи - Штефан Маркольф Симон каби йигитчалар учун намуна, қаҳрамон ёки кумирга айланиб улгурди, ҳисоб. Бизнингча, бу - Штефан учун «Майнц» асосий таркибидаги ўша сурурли 8 ўйиндан ҳам муҳимроқ...


Наманганлик журналист 5 нафар болани асраб олди - EFFECT.UZ\n. 22:01 | 07.10.2021\nНаманган вилояти, Уйчи туманида истиқомат қилувчи Қамбаровлар оиласи 26-сонли Меҳрибонлик уйидан беш нафар ўғилларни ўз қарамоғига олиб, Оилавий болалар уйи фаолиятини йўлга қўйди. Бу ҳақида маҳаллий манбалар хабар берди.\nАниқроғи, наманганлик журналист Муҳаммадали Қамбаров меҳрибонлик уйининг 5 нафар тарбияланувчисини қарамоғига олган. Унинг ёлғиз ўғли уч йил аввал вафот этганди.\nАйни пайтда Муҳаммадали Қамбаров 45 ёшда. Уйчи туман ҳокимлиги ахборот хизмати раҳбари, “Уйчинома” газетаси муҳаррири. Турмуш ўртоғи Наргизахон ўқитувчи, тумандаги мактаблардан бирида математикадан дарс беради.\nЭслатиб ўтамиз, олдинроқ яна бир наманганлик инсон, Миллий гвардия ходими меҳрибонлик уйидан 5 нафар тарбияланувчини ўз қарамоғига олган эди.\nTeglar:Uychi, Меҳрибонлик уйи, Наманган